Πρόταση ΟΔΗΓΙΑΣ ΤΟΥ EΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την αξιολόγηση και τη διαχείριση του περιβαλλοντικού θορύβου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΣΤΟΧΟΙ ΚΑΙ ΠΕΡΙΕΧΟΜΕΝΑ ΤΗΣ ΠΡΟΤΕΙΝΟΜΕΝΗΣ ΟΔΗΓΙΑΣ

Στόχος της παρούσας πρότασης είναι η εκπόνηση ενός κοινού πλαισίου EΕ για την αξιολόγηση και διαχείριση της έκθεσης του ανθρώπου στον περιβαλλοντικό θόρυβο. Ο προβληματισμός των πολιτών σχετικά με την έκθεση στην ηχητική ρύπανση παραμένει σε υψηλά επίπεδα παρά την ύπαρξη Κοινοτικής νομοθεσίας για τις πηγές θορύβων και συναφούς νομοθεσίας σε ορισμένα κράτη μέλη αλλά και κατασταλτικών δράσεων σε τοπικό επίπεδο. Σήμερα, η νομοθεσία για τον περιβαλλοντικό θόρυβο υποδιαιρείται σε δύο μεγάλες κατηγορίες δηλαδή αφενός την Κοινοτική νομοθεσία για τις ηχητικές εκπομπές μηχανών (αυτοκίνητα, φορτηγά, αεροπλάνα και βιομηχανικός εξοπλισμός) - βασικά νομοθεσία πρόσβασης στην αγορά για δοκιμές καταλληλότητας τύπου και αφετέρου τη νομοθεσία των κρατών μελών για τα παραδεκτά επίπεδα θορύβου στο οικιακό περιβάλλον. Η Πράσινη Βίβλος για τη μελλοντική πολιτική θορύβου [1] και σχετικές μελέτες ανέλυαν τα χαρακτηριστικά και τις επιπτώσεις των μεθόδων της EΕ και των κρατών μελών. Η Πράσινη Βίβλος κατέληγε στο ότι η συνολική επίδραση των μεθόδων αυτών δεν είναι ικανοποιητική. Για να βελτιωθεί η κατάσταση προτείνονταν να γίνει η αρχή με «μια πρόταση οδηγίας για την εναρμόνιση των μεθόδων αξιολόγησης της ηχητικής έκθεσης και για την αμοιβαία ανταλλαγή πληροφοριών. Η πρόταση πρέπει να περιλαμβάνει συστάσεις ηχητικής χαρτογράφησης και παροχής πληροφοριών προς το κοινό σχετικά με την ηχητική έκθεση. Σε δεύτερο στάδιο πρέπει να ληφθεί μέριμνα για την εκπόνηση τιμών στόχου και απαιτήσεων για την επίτευξη των στόχων».

[1] Πράσινη Βίβλος για μια μελλοντική πολιτική θορύβου (COM(96) 540 τελικό).

Υπό το φως των εν λόγω πορισμάτων στην προτεινόμενη οδηγία παρέχονται βασικά στοιχεία για μια πιο εμπεριστατωμένη και αποτελεσματική προσέγγιση.

Πρώτον, η οδηγία επιδιώκει την εναρμόνιση των δεικτών θορύβου και των μεθόδων αξιολόγησης του περιβαλλοντικού θορύβου. Οι θόρυβοι από διαφορετικές πηγές παρουσιάζουν διαφορετική σχέση δόσης - επίπτωσης και έτσι μπορούν να ορισθούν ως διαφορετικής φύσεως ρύποι. Δεύτερον, χρησιμοποιώντας κοινούς δείκτες και μεθόδους αξιολόγησης, επιδιώκεται η συγκέντρωση στοιχείων έκθεσης στον θόρυβο υπό μορφή «χαρτών θορύβου». Tρίτον, αποσκοπείται η ενημέρωση του κοινού. Οι πληροφορίες οι σχετικές με την έκθεση στον θόρυβο θα αποτελέσουν τη βάση των σχεδίων δράσης τοπικού επιπέδου και των στόχων για βελτιώσεις σε επίπεδο EΕ αλλά ακόμη και για τη χάραξη Κοινοτικής στρατηγικής, περιλαμβανομένων και των σχετικών μέτρων. Η οδηγία θα ζητεί από τα κράτη μέλη να καθορίσουν εθνικά όρια με βάση εναρμονισμένους δείκτες. Δεν επιδιώκεται να ορισθούν κοινά όρια θορύβου για όλη την Ευρωπαϊκή Κοινότητα. Ωστόσο, από τη στιγμή που τα κράτη μέλη δημοσιεύσουν τα εθνικά τους όρια για κάθε είδους ηχητικούς ρύπους και ηχητικούς χάρτες με σχέδια δράσης, τόσο το κοινό όσο και οι αρχές θα είναι σε θέση να συγκρίνουν ηχητικές καταστάσεις, μεθόδους και επιτυγχανόμενα αποτελέσματα. Η Επιτροπή πιστεύει ότι πρόκειται για ισχυρό μηχανισμό που μελλοντικά θα βελτιώσει την κατάσταση.

2. ΠΕΔΙΟ ΕΦΑΡΜΟΓΗΣ

Ήχοι παράγονται από πολλές διαφορετικές πηγές και γίνονται αντιληπτοί ως θόρυβος από τους ανθρώπους σε πολλές διαφορετικές περιστάσεις. Ο περιβαλλοντικός θόρυβος, όπως ορίζεται στην πρόταση αυτή, είναι ήχος παραγόμενος από τις ανθρώπινες δραστηριότητες (οδική κυκλοφορία, σιδηρόδρομοι, αεροπορικές μεταφορές, βιομηχανία, εκδηλώσεις ψυχαγωγίας και οικοδομικές εργασίες) γίνεται δε αντιληπτός στο οικιακό περιβάλλον (π.χ. μέσα και γύρω από το σπίτι, στα δημόσια πάρκα, στα σχολεία).

Κατ' αρχήν, στην πρόταση αυτή καλύπτονται κάθε είδους θόρυβοι αλλά το ενδιαφέρον επικεντρώνεται ρητά στους θορύβους της οδικής, σιδηροδρομικής και αεροπορικής κυκλοφορίας και των βιομηχανιών. Δεν καλύπτεται ο θόρυβος που παράγεται από ζώα, από τη φύση, από τη γειτονιά και από το ίδιο το εκτιθέμενο άτομο, ενώ αποκλείονται οι θόρυβοι στους χώρους εργασίας και στα μέσα μεταφοράς.

3. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ

3.1. Επιπτώσεις επί της υγείας

Οι περιβαλλοντικοί θόρυβοι έχουν διάφορα αποτελέσματα επί των ανθρώπων [2]. Αφού το αν ένα άτομο αντιλαμβάνεται τα αποτελέσματα αυτά εξαρτάται έντονα από την ατομική ευαισθησία του καθενός στον θόρυβο, η πολιτική για τους περιβαλλοντικούς θορύβους πρέπει να βασίζεται σε επιστημονικές εκτιμήσεις στις οποίες λαμβάνεται υπόψη η διαφορετική ευαισθησία των ατόμων.

[2] "Guidelines for Community Noise", WHO, 2000.

Η σημαντικότερη επίπτωση του θορύβου, με βάση τον αριθμό των επηρεαζόμενων ανθρώπων είναι η αποκαλούμενη όχληση, η οποία μπορεί να προσδιοριστεί από επιτόπιους εμπεριστατωμένους ελέγχους [3]. Η όχληση συνδέεται άμεσα με ειδικές αντιδράσεις όπως το κλείσιμο των παραθύρων προς αποφυγή διαταραχών του ύπνου ή η παρεμβολή στις επικοινωνίες, στην ακρόαση της τηλεόρασης, του ραδιοφώνου ή της μουσικής. Επιπλέον, υπάρχει αριθμός σοβαρών ιατρικών επιδράσεων όπως υψηλή τάση αίματος, ψυχολογικό στρες, καρδιακές προσβολές και βλάβες της ακοής που πλήττουν μικρό μέρος του πληθυσμού. Προκαλούνται ακόμη αρνητικές επιπτώσεις στην ικανότητα μελέτης των παιδιών [4]. Είναι προφανές ότι οι άνθρωποι που παραπονούνται για οχλήσεις λόγω θορύβων, απολαύουν περιορισμένης ποιότητας ζωής πράγμα που συμβαίνει σε τουλάχιστον το 25% του πληθυσμού της EΕ. Μεταξύ 5 και 15% του πληθυσμού της EΕ υποφέρει από σοβαρές διαταραχές ύπνου λόγω των θορύβων [5].

[3] "Exposure-response relations for transportation noise", H.M.E. Miedema and H. Vos, J. Acoust. Soc. Am. 104 (6), Δεκέμβριος 1998, σελ. 3432 -3444.

[4] "Noise Exposure and Public Health", W. Passchier-Vermeer and W.F. Vermeer, Environmental Health Perspectives Volume 108, Supplement 1, Μάρτιος 2000.

[5] "Study related to the preparation of a communication on a future EC Noise Policy, Final Report", J. Lambert and M. Vallet, LEN Report No 9420, Δεκέμβριος 1994.

3.2. Οικονομικές επιπτώσεις

Πρόσφατοι υπολογισμοί των ετήσιων ζημιών στην EΕ λόγω του περιβαλλοντικού θορύβου κυμαίνονται από 13 δισ. έως 38 δισ. ευρώ [6]. Τα στοιχεία που συμβάλλουν σε αυτές τις ζημιές είναι η μείωση των τιμών κατοικίας, οι ιατρικές δαπάνες, οι περιορισμένες δυνατότητες αξιοποίησης της γης και το κόστος χαμένων ημερών εργασίας. Παρά τις κάποιες αβεβαιότητες φαίνεται ότι οι ζημιές μπορεί να ανέρχονται σε δεκάδες δισεκατομμύρια ευρώ τον χρόνο.

[6] "Green Paper on Future Noise Policy" and a DG Environment "Priority Study" based on data from the literature.

3.3. Συνέπειες απραξίας

Η απραξία στον τομέα αυτόν δεν συμβαδίζει με την επιθυμητή αποτελεσματικότητα και την αξιοπιστία των ελέγχων θορύβου στην Κοινότητα ούτε με την επίλυση του εντεινομένου προβλήματος. Επί πλέον, αφού αυξάνεται ο πληθυσμός αλλά και η κυκλοφορία οχημάτων, περιλαμβανομένης και της διασυνοριακής κυκλοφορίας, τα όποια μελλοντικά μέτρα καταπολέμησης των θορύβων θα αποβαίνουν όλο και πιο δαπανηρά. Απραξία σημαίνει επίσης ότι δεν πρόκειται να βελτιωθεί η υποβαθμισμένη ποιότητα υγείας 100 περίπου εκατομμυρίων ανθρώπων στην EΕ.

3.4. Σχέση με άλλα περιβαλλοντικά προγράμματα, στρατηγικές και πολιτικές

Το 1999 το Συμβούλιο υιοθέτησε μια στρατηγική για τη συμπερίληψη του περιβάλλοντος στην πολιτική μεταφορών στην οποία το πρόβλημα της ηχητικής ρύπανσης από τις οδικές, σιδηροδρομικές και αεροπορικές μεταφορές είναι ένα από τα πιο επείγοντα προς αντιμετώπιση. Η Ανακοίνωση για τις Αερομεταφορές και το Περιβάλλον [7] περιέχει συστάσεις για την εναρμόνιση των δεικτών θορύβου και των μεθόδων αξιολόγησης του θορύβου στις αερομεταφορές και αναφέρεται στην αναμενόμενη οδηγία πλαίσιο για τον περιβαλλοντικό θόρυβο. Ο Μηχανισμός (TERM) [8] κατέτασσε τον δείκτη «έκθεση του πληθυσμού στον θόρυβο της κυκλοφορίας» στην ομάδα «περιβαλλοντικές συνέπειες των μεταφορών» και αποκάλυπτε ότι δεν υπάρχουν διαθέσιμες εναρμονισμένες μέθοδοι ή δεδομένα.

[7] COM(1999) 640/3.

[8] Απόφαση αριθ. 2179/98/EΚ της 24ης Σεπτεμβρίου 1998.

Σημαντικά στοιχεία της προτεινόμενης Οδηγίας είναι όμοια προς τα της Οδηγίας για την αξιολόγηση και διαχείριση της ποιότητας της ατμόσφαιρας [9], όπως η συλλογή δεδομένων στις οικιστικές περιοχές, σχέδια δράσης, ενδεδειγμένη ενημέρωση του κοινού, βελτιώσεις στις μεθόδους υπολογισμού και μέτρησης, η συλλογή δεδομένων και οι εκθέσεις της Επιτροπής. Η πρόταση επομένως συμπληρώνει την Οδηγία για την ποιότητα της ατμόσφαιρας, αφού καλύπτει το σημαντικό περιβαλλοντικό ζήτημα του αστικού περιβάλλοντος. Επιπροσθέτως η πρόταση καλύπτει ορισμένα άλλα θέματα όπως την καταπολέμηση των θορύβων στο αγροτικό περιβάλλον και την προστασία των σχετικά ήσυχων περιοχών.

[9] Οδηγία 96/62/EΚ, ΕΕ L 296, 21.11.1996, σ. 55, για την αξιολόγηση και διαχείριση της ποιότητας της ατμόσφαιρας.

Σε ό, τι αφορά τους βιομηχανικούς θορύβους, η οδηγία 96/61/EΚ για την ολοκληρωμένη πρόληψη και έλεγχο της ρύπανσης καθορίζει τις γενικές υποχρεώσεις όλων των βιομηχανικών εγκαταστάσεων που καλύπτονται από το παράρτημα I αυτής, οι οποίες πρέπει να λαμβάνουν τα απαραίτητα προληπτικά μέτρα κατά της ρύπανσης - περιλαμβανομένης και της ηχορύπανσης- ιδίως με την εφαρμογή των καλύτερων διαθέσιμων τεχνολογιών. Η απαίτηση αυτή θα επιβληθεί, το αργότερο μέχρι το 2007, με τη βοήθεια ενός συστήματος ειδικών κατά τόπους αδειών στο οποίο θα καθορίζονται οριακές τιμές εκπομπής και/ή ισοδύναμα μέτρα τεχνικής φύσεως. Επιπλέον, οι άδειες θα παρέχουν τις ενδεδειγμένες προϋποθέσεις για ελέγχους εκπομπής και θα προβλέπουν υποχρέωση παροχής, στην αρμόδια αρχή, δεδομένων απαιτούμενων για τον έλεγχο συμμόρφωσης με τους όρους της άδειας.

4. ΔΡΑΣΗ EΕ ΚΑΙ ΕΠΙΚΟΥΡΙΚΌΤΗΤΑ

Η παρούσα πρόταση αποβλέπει στην προστασία της υγείας και της ευημερίας των πολιτών κατά των ζημιογόνων δράσεων της περιβαλλοντικής ρύπανσης και επομένως συμβάλλει στην επίτευξη των στόχων της συνθήκης - άρθρο 175. Η εν λόγω προστασία αποτελεί επιμερισμένη ευθύνη μεταξύ Κοινότητας και κρατών μελών. Ορισμένα ζητήματα μπορούν να αντιμετωπισθούν καλύτερα σε Κοινοτικό επίπεδο, ενώ άλλα σε εθνικό και τοπικό επίπεδο.

Η Κοινοτική διάσταση των ελέγχων περιβαλλοντικού θορύβου συνεπάγεται την υιοθέτηση κοινών δεικτών, μεθόδων υπολογισμού και μέτρησης της έκθεσης στον θόρυβο, την παρακολούθηση της ηχητικής ρύπανσης στην EΕ και την ανάπτυξη μιας στρατηγικής ΕΕ για τη βελτίωση της κατάστασης, την ανταλλαγή πληροφοριών και τη θέσπιση νομοθεσίας κατά της ηχορύπανσης.

Από την άλλη μεριά, στην πρόταση αυτή δίδονται μόνον μίνιμουμ απαιτήσεις ή γενικές γραμμές και στόχοι για τη θέσπιση ορίων, την ηχητική χαρτογράφηση, τα σχέδια δράσης, την ενημέρωση του κοινού και τους πρόσθετους δείκτες, τα δε κράτη μέλη πρέπει να εφαρμόσουν ή να εκπονήσουν δικές τους μεθόδους και προσεγγίσεις. Για μερικά από τα ζητήματα αυτά η Επιτροπή μπορεί να ενισχύσει τα κράτη μέλη με τη δημοσίευση κατευθυντηρίων γραμμών ή με την εκπόνηση ευρωπαϊκών προδιαγραφών.

Η τρέχουσα Κοινοτική νομοθεσία για τους περιβαλλοντικούς θορύβους περιορίζεται στην εκπομπή θορύβων καλύπτει δε τα οχήματα οδικής κυκλοφορίας, τα αεροπλάνα, τα τρακτέρ και διάφορους τύπους εξοπλισμού [10]. Ευρίσκονται υπό συζήτηση ορισμένες προτάσεις πρόσθετης νομοθεσίας, στο Συμβούλιο και στο Ευρωπαϊκό Κοινοβούλιο. Με την παρούσα πρόταση εξασφαλίζεται ο εναρμονισμός των ηχητικών δεικτών, οι υπολογισμοί και οι μέθοδοι μέτρησης, η σχετική παρακολούθηση της ηχητικής κατάστασης στην ΕΕ και η ανάπτυξη Κοινοτικών στόχων και στρατηγικής για την επίτευξη των στόχων αυτών.

[10] Οχήματα με κινητήρα και τα συστήματα εξάτμισής τους (70/157/EΟΚ, 73/350/EΟΚ, 77/212/EΟΚ, 81/334/EΟΚ, 84/372/EΟΚ, 84/424/EΟΚ, 89/491/EΟΚ, 92/97/EΟΚ, 96/20/EΚ, 1999/101/EΚ). οχήματα δύο και τριών τροχών και τα συστήματα εξάτμισής τους (70/157/EOK, 96/20/EΚ). Γεωργικοί ελκυστήρες (74/151/EΟΚ, 82/890/EΟΚ, 88/410/EΟΚ, 97/54/EΚ, 98/38/EΚ). Aεροπλάνα (80/51/EΚ, 89/629/EΟΚ, 92/14/EΟΚ). Κατασκευές και εξοπλισμός (79/113/EΟΚ). Αεροσυμπιεστές (84/533/EΟΚ). Πυργογερανοί (84/534/EΟΚ). Συσκευές συγκόλλησης (84/535/EΟΚ). Γεννήτριες (84/536/EΟΚ). Κομπρεσέρ χειρός (84/537/EΟΚ). Χορτοκοπτικές μηχανές (84/538/EΟΚ). Υδραυλικοί εκσκαφείς, εκσκαφείς φορτωτές (86/662/EΟΚ).

5. ΑΠΟΤΕΛΕΣΜΑΤΑ ΔΙΑΒΟΥΛΕΥΣΕΩΝ ΜΕ ΤΟΥΣ ΕΤΑΙΡΟΥΣ

Το 1999 συζητήθηκαν ορισμένα σχέδια εργασίας στην Επιτροπή καθοδήγησης της πολιτικής για τον περιβαλλοντικό θόρυβο όπου εκπροσωπούνται όλα τα κράτη μέλη, μη κυβερνητικές οργανώσεις, η βιομηχανία (οδικές, σιδηροδρομικές και αεροπορικές μεταφορές, μηχανές), δίκτυα τοπικών αρχών και υπηρεσίες της Επιτροπής. Η Επιτροπή καθοδήγησης υποστήριξε τις αρχές της πρότασης, ζήτησε δε να περιληφθεί και η προστασία των περιοχών ησυχίας και των αγροτικών περιοχών (έμφαση των πρώτων σχεδίων στις θορυβώδεις αστικές περιοχές). Οι απόψεις διέφεραν κατά κάποιο τρόπο αναφορικά με τα σχέδια δράσης και με το ζήτημα των στόχων και της στρατηγικής της Κοινότητας. Ιδιαίτερη προσοχή δόθηκε στις σχετικά ήσυχες περιοχές, στα χαρτογραφήματα θορύβου και στα σχέδια δράσης για τις μεγάλες οδικές και σιδηροδρομικές αρτηρίες και τα αεροδρόμια.

6. ΚΟΣΤΟΣ ΕΦΑΡΜΟΓΗΣ

Στο στάδιο αυτό δεν είναι δυνατό να γίνουν ακριβείς εκτιμήσεις για το κόστος και τα οφέλη που συνδέονται με την εφαρμογή της παρούσας οδηγίας: εξαρτάται εντελώς από τους στόχους που έχουν θέσει τα κράτη μέλη αλλά και τα σχέδια δράσης και τις στρατηγικές που θα εφαρμοστούν σε τοπικό και εθνικό επίπεδο.

Ένα από τα στοιχεία του κόστους που εξετάστηκε προσεκτικά είναι η τιμή της χαρτογράφησης θορύβων και τα σχέδια δράσης στις οικιστικές περιοχές [11]. Βρέθηκε ότι η τιμή της χαρτογράφησης θορύβου κυμαίνεται μεταξύ 0,15 έως 2 ευρώ ανά κάτοικο, ανάλογα με τις περιστάσεις. Το συνολικό κόστος της αρχικής χαρτογράφησης θορύβων για τις οικιστικές περιοχές υπολογίστηκε στα 50 έως 75 εκατομμύρια ευρώ, δηλαδή 10 έως 15 εκατομμύρια σε ετήσια βάση. Στον σχεδιασμό της δράσης δεν μπορούν να δοθούν ακριβή στοιχεία, αλλά είναι λογικό να υποθέσει κανείς ότι το ύψος των κονδυλίων θα είναι της ίδιας τάξης μεγέθους περίπου. Αν επίσης ληφθεί υπόψη το γεγονός ότι ορισμένα κράτη μέλη και πόλεις καταρτίζουν ήδη χάρτες θορύβων και σχέδια δράσης και ότι το κόστος κατοπινών χαρτών θορύβου και σχεδίων δράσης θα είναι χαμηλότερο από ό,τι το αρχικό κόστος, τότε το κόστος της προτεινόμενης οδηγίας μπορεί να κυμανθεί μεταξύ 10 και 20 εκατομμύρια ευρώ.

[11] "Cost study on noise mapping and action planning", έκθεση COWI P-44581-W, 1999.

Σε σύγκριση με το ό,τι χρειάζεται στις οικιστικές περιοχές, η εκπόνηση χαρτών θορύβου και σχεδίων δράσης για μεγάλες οδικές και σιδηροδρομικές αρτηρίες είναι απλούστερη και καλύπτει μικρότερο αριθμό κτιρίων και ενδιαφερομένων πολιτών. Επί πλέον, στα μισά περίπου κράτη μέλη οι χάρτες θορύβου, τα σχέδια οριοθέτησης και δράσης αποτελούν ήδη κοινή πρακτική. Κατά συνέπεια η αύξηση του κόστους υπολογίζεται να είναι ανάλογη προς εκείνη των οικιστικών περιοχών.

Tο κόστος χαρτογράφησης και η εκπόνηση σχεδίων δράσης για τα αεροδρόμια θα εξαρτηθεί από το μέγεθός τους, θα κυμανθεί δε από 50 000 έως 2 εκατομμύρια ευρώ. Για 150 αεροδρόμια συνολικά υπολογίζεται ότι το κόστος αυτό θα φθάσει τα 15 εκατομμύρια ευρώ το χρόνο. Λαμβάνοντας υπόψη το γεγονός ότι πολλά αεροδρόμια διαθέτουν ήδη κάποιο σύστημα χαρτογράφησης θορύβου ή σχεδίων δράσης, η συνολική αύξηση της δαπάνης δεν θα είναι μεγαλύτερη από 10 εκατομμύρια ευρώ τον χρόνο.

Συνολικά υπολογίζεται ότι η ετήσια αύξηση του κόστους για χαρτογραφήσεις και σχέδια δράσης, όπως προβλέπονται στην προτεινόμενη οδηγία, ανέρχεται στα 30 έως 40 εκατομμύρια ευρώ, δηλ. μόνο μικρό κλάσμα των ετησίων ζημιών που προκαλούν οι περιβαλλοντικοί θόρυβοι.

Μακροπρόθεσμα, η προτεινόμενη οδηγία θα οδηγήσει στην εφαρμογή αποτελεσματικότερων ως προς το κόστος μεθόδων, όπου όποιος λερώνει πληρώνει και όπου δαπανάται λιγότερο δημόσιο χρήμα.

7. ΕΠΙΣΤΗΜΟΝΙΚΗ ΚΑΙ ΤΕΧΝΙΚΗ ΒΑΣΗ

7.1. Ομάδες εργασίας

Η Επιτροπή Καθοδήγησης και ορισμένες ομάδες εργασίας με εκπροσώπους των κρατών μελών, των τοπικών αρχών, των μη κυβερνητικών οργανώσεων, της βιομηχανίας, της Παγκόσμιας Οργάνωσης Υγείας και των φορέων τυποποίησης βοήθησαν την Επιτροπή στην εκπόνηση της παρούσας οδηγίας και θα συνεχίσουν το έργο αυτό.

7.2. Δείκτες και αποτελέσματα

Δύο δείκτες θορύβου, Lden και Lnight, προσδιορίζονται στην πρόταση. Οι δείκτες αυτοί βασίζονται στις συστάσεις της ομάδας εργασίας "Indicators" [12] (Δείκτες), οι οποίοι και εγκρίθηκαν από την Επιτροπή Καθοδήγησης.

[12] Position paper on EU Noise Indicators, 27 Aυγούστου 1999.

Αρχικός δείκτης θορύβου είναι ο δείκτης Lden σε ντεσιμπέλ για τη στάθμη ημέρας - απογεύματος - νυκτός, και αποτελεί δείκτη «όχλησης». Ο δείκτης Lden χρησιμοποιείται ήδη για τη μέτρηση του θορύβου των αεροσκαφών σε ορισμένα κράτη μέλη. Η ποσότητα θορύβου συνδέεται στενά με τον δείκτη Ldn, ημέρας - νυκτός, ο οποίος χρησιμοποιείται ευρύτατα στις ΗΠΑ και εφαρμόζεται ακόμη σε ορισμένα κράτη μέλη για τον προσδιορισμό του θορύβου των αεροπλάνων.

Για να διευκρινιστεί η μέθοδος προστασίας κατά τη συνήθη περίοδο ύπνου, δηλ. τη νύκτα, η Επιτροπή προτείνει τον «συνολικό δείκτη θορύβου νυκτός Lnight», μετά από συστάσεις της Επιτροπής Καθοδήγησης. Η μείωση της τιμής του δείκτη αυτού θα περιορίσει τις διαταραχές ύπνου και ορισμένες άλλες ειδικές οχλήσεις των πολιτών.

Συνδυαζόμενοι με τις συναφείς σχέσεις δόσης - επίπτωσης, οι δείκτες Lden και Lnight είναι δείκτες ικανοί να προδικάσουν τη μέση αντίδραση ενός πληθυσμού υποκείμενου σε μακροπρόθεσμη ηχητική έκθεση εκφραζόμενη ως όχληση και ως «κατ' ιδίαν αναφερόμενη διαταραχή ύπνου». Οι δείκτες αυτοί είναι κατάλληλοι για τον σχεδιασμό των μέτρων σε μια ολοκληρωμένη προσέγγιση, απευθυνόμενη στις οικιστικές περιοχές, στις πόλεις και σε ευρύτερες περιοχές. Στα πλαίσια αυτά, οι δείκτες αυτοί μπορούν επίσης να εφαρμοστούν σε μεμονωμένα κτίρια. Δεν είναι κατάλληλοι για σύντομα επεισόδια που ανακινούν διαμαρτυρίες των πολιτών.

Η όχληση (και η κατ' ιδίαν αναφερόμενη διαταραχή ύπνου) αποτιμάται με ειδικές επιτόπου μετρήσεις. Σημαντικός αριθμός τέτοιων μετρήσεων έχει εκτελεστεί σήμερα και μια ομάδα εργασίας ISO [13] ευρίσκεται στο στάδιο της εκπόνησης μιας διεθνούς προδιαγραφής για επιτόπιους ελέγχους της ηχητικής όχλησης, μελέτη με την οποία θα βελτιωθούν ποιοτικά τα συλλεγόμενα δεδομένα.

[13] ISO/TC43/SC1/WG49.

7.3. Μέθοδοι υπολογισμού και μέτρησης

Η τιμή των δεικτών θορύβου προσδιορίζεται είτε με μέτρηση είτε με υπολογισμούς. Συνήθως, οι μακροπρόθεσμοι δείκτες όπως ο Lden και ο Lnight μπορούν ευκολότερα και οικονομικότερα να υπολογιστούν από ότι να μετρηθούν. Για λόγους πρόβλεψης, οι μέθοδοι υπολογισμού αποτελούν τη μόνη επιλογή.

Καμιά από τις μεθόδους υπολογισμού που σήμερα χρησιμοποιούνται στα κράτη μέλη δεν ικανοποιεί τις απαιτήσεις για μοντέρνες εναρμονισμένες μεθόδους [14].

[14] Σύμφωνα με την έκθεση προόδου 1999 της ομάδας εργασίας "Computation and Measurement" μια από τις απαιτήσεις αυτές είναι ότι αλλαγή στον χαρακτήρα των πηγών (άλλος τύπος αυτοκινήτων , άλλος τύπος αεροπλάνων) δεν πρέπει να επηρεάζει την ποιότητα του μοντέλου μετάδοσης. Μια άλλη απαίτηση είναι η υψηλότερη ακρίβεια στην αξιολόγηση των επιδόσεων των φραγμών (όπως στα αντιηχητικά πετάσματα), στις μετεωρολογικές επιδράσεις, στα υπερυψωμένα περίχωρα και σε διάφορες άλλες καταστάσεις. Η ομάδα εργασίας ξεκίνησε τη διαδικασία εκπόνησης τέτοιων μεθόδων. Οι εν λόγω εργασίες θα απαιτήσουν σημαντικό χρόνο (τουλάχιστον 4 χρόνια). Για τις συνιστώμενες μεθόδους η Επιτροπή ακολουθεί τις συστάσεις της Ομάδας εργασίας 3, όπως διατυπώνονται στο έγγραφο που αυτή εξέδωσε σχετικά με τις μεταβατικές μεθόδους υπολογισμού (προς δημοσίευση Ιούνιο/Ιούλιο 2000). Η Επιτροπή θα παρουσιάσει τις εν λόγω μεθόδους με τον κατάλληλο τρόπο.

Για τη μεταβατική περίοδο η Επιτροπή προτείνει μια προσέγγιση στην οποία τα κράτη μέλη είτε χρησιμοποιούν τις εφαρμοζόμενες εθνικές μεθόδους υπολογισμού (προσαρμοσμένες προς τους ορισμούς των Κοινοτικών δεικτών θορύβου) είτε χρησιμοποιούν μια συνιστώμενη μέθοδο (επίσης προσαρμοσμένη προς τους ορισμούς των Κοινοτικών δεικτών θορύβου). Κατ' αρχήν, η μέτρηση των δεικτών Lden και Lnight εκτελείται με βάση τους ισχύοντες ορισμούς τους. Οδηγίες για τις εκτελούμενες μετρήσεις δίδονται σε δύο προδιαγραφές ISO [15].

[15] ISO 1996-2:1987 και ISO 1996-1: 198/2.

8. ΟΙ ΔΙΑΤΑΞΕΙΣ ΤΗΣ ΠΡΟΤΑΣΗΣ

Το άρθρο 175 της Συνθήκης αποτελεί τη νομική βάση της προτεινόμενης οδηγίας επειδή οι στόχοι της αναφέρονται στη διατήρηση, προστασία, βελτίωση της ποιότητας του περιβάλλοντος και την προστασία της υγείας και της ευημερίας των πολιτών.

Η λεπτομερής επεξήγηση των επί μέρους διατάξεων της πρότασης δίδεται στο παράρτημα I. Επισκόπηση των προθεσμιών της πρότασης παρουσιάζεται στο παράρτημα II.

ΠΑΡΑΡΤΗΜΑ I Διατάξεις της πρότασης

1. Στόχοι (Άρθρο 1)

Στόχος της πρότασης είναι η παρουσίαση μιας κοινής προσέγγισης για τη διαχείριση του περιβαλλοντικού θορύβου. Η κοινή προσέγγιση συνίσταται σε τρία βασικά στοιχεία: αξιολόγηση με κοινές μεθόδους, πληροφόρηση, προσήκουσες δράσεις.

2. Πεδίο εφαρμογής (Άρθρο 2)

Σκοπός της οδηγίας είναι να προστατευθούν οι πολίτες της Ένωσης έναντι των ανεπιθύμητων θορύβων στο οικιακό περιβάλλον, που προκαλούνται από την κυκλοφορία και από άλλες μηχανικές πηγές.

Πρέπει να σημειωθεί ότι στις αστικές ζώνες η οδηγία καλύπτει τις περισσότερες περιοχές, εκτός αυτών που αποτελούν καθαρά βιομηχανικές περιοχές. Επομένως τα πλεονεκτήματα από τα λαμβανόμενα μέτρα περιορισμού των θορύβων συχνά θα ευνοήσουν και τους χώρους εργασίας, όπως τα γραφεία.

3. Ορισμοί (Άρθρο 3)

Ο ορισμός «οικιστική περιοχή» είναι παρόμοιος προς τον ορισμό της οδηγίας για την ποιότητα του αέρα (96/62/EΚ), με εξαίρεση τον αριθμό κατοίκων. Στην πρόταση το όριο αυτό είναι 100.000.

Οι ορισμοί για τις μεγάλες οδικές και σιδηροδρομικές αρτηρίες και τα αεροδρόμια επιλέχθηκαν κατά τρόπο ώστε να καλύπτεται σημαντικό μέρος ηχητικής ρύπανσης των διαφόρων μεταφορικών συστημάτων σε διεθνές, εθνικό και περιφερειακό επίπεδο. Ο ορισμός για τις μεγάλες οδικές αρτηρίες καλύπτει όλους τους πολυσύχναστους περιφερειακούς, εθνικούς και διεθνείς άξονες.

4. Εφαρμογή και ευθύνη (Άρθρο 4)

Τα κράτη μέλη ονομάζουν τους κατάλληλους φορείς που αναλαμβάνουν την εφαρμογή της πρότασης και ενημερώνουν το κοινό και την Επιτροπή σχετικά. Τα κράτη μέλη εξασφαλίζουν επίσης την αξιοπιστία των μεθόδων αξιολόγησης.

5. Δείκτες θορύβου και εφαρμογή (Άρθρο 5 σε συνδυασμό με το παράρτημα I)

Οι δείκτες Lden και Lnight είναι δύο δείκτες θορύβου που θα χρησιμοποιηθούν στην Κοινοτική πολιτική θορύβου, σε νέα νομοθεσία σχετικά με την χαρτογράφηση θορύβου, τον ακουστικό σχεδιασμό ή την ηχητική οριοθέτηση και στην αναθεώρηση της ισχύουσας νομοθεσίας των προαναφερομένων. Με την πρόταση ζητείται η αξιολόγηση και των δύο δεικτών θορύβου σε όλες της προαναφερόμενες περιστάσεις.

Δεν ορίστηκε κάποια προθεσμία για την υιοθέτηση των δεικτών θορύβου στην υπάρχουσα νομοθεσία (τα αίτια δίδονται παραπάνω - βλ. κεφάλαια 3 και 4). Έτσι τα κράτη μέλη μπορούν να διαλέξουν την κατάλληλη στιγμή.

Μέσα σε 18 μήνες από την ημερομηνία θέσεως σε ισχύ της οδηγίας τα κράτη μέλη υποχρεούνται να ενημερώνουν την Επιτροπή σχετικά με τις προθέσεις τους ή τις σχεδιαζόμενες οριακές τιμές των δύο δεικτών θορύβου. Η Επιτροπή προτίθεται να δημοσιεύσει επισκόπηση για το θέμα.

6. Μέθοδοι Aξιολόγησης (Άρθρο 6, σε συνδυασμό με το παράρτημα II, άρθρο 12 και το παράρτημα IV)

Οι μέθοδοι υπολογισμού για τον καθορισμό της τιμής των δεικτών θορύβου αποτελεί πολύ σημαντικό στοιχείο των μεθόδων αξιολόγησης. Στην πρόταση προσδιορίζονται δύο στάδια:

1. Ένα μεταβατικό στάδιο στο οποίο χρησιμοποιούνται είτε η (προσαρμοσμένη) ισχύουσα εθνική μέθοδος είτε οι συνιστώμενες μέθοδοι.

2. Ένα δεύτερο στάδιο, στο οποίο χρησιμοποιούνται οι κοινές μοντέρνες μέθοδοι του αναθεωρημένου παραρτήματος II.

Στο στάδιο 1 οι επιδράσεις του θορύβου μπορούν να αποτιμηθούν με τις μεταβατικές σχέσεις δόσης-επίπτωσης, όπως δημοσιεύονται σε προσωρινά έγγραφα θέσεων της ομάδας εργασίας "Dose-effects" ή όπως έχουν ορισθεί από τα κράτη μέλη. Στο στάδιο 2 θα ισχύουν οι σχέσεις δόσης-επίπτωσης του παραρτήματος ΙΙ, ενώ θα βελτιωθεί η συγκρισιμότητα και αξιοπιστία των αξιολογήσεων για τις επιπτώσεις στην υγεία.

7. Χάρτες θορύβου (Άρθρο 7)

Με την πρόταση ζητείται η εκπόνηση χαρτών θορύβου για την κατάσταση του προηγουμένου ημερολογιακού έτους στις μεγάλες οικιστικές περιοχές (άνω των 250 000), τις μεγάλες οδικές και σιδηροδρομικές αρτηρίες και τα μεγάλα αεροδρόμια, μέσα σε 3 χρόνια μετά από τη θέση σε ισχύ της παρούσας οδηγίας. Η εργασία αυτή επαναλαμβάνεται πέντε χρόνια αργότερα όταν και οι μικρότερες οικιστικές περιοχές άνω των 100 000 έως 250 000 κατοίκων εμπλακούν στη διαδικασία. Το 20% περίπου του πληθυσμού της EΕ ζει σε μεγάλες οικιστικές περιοχές. Έχει υπολογιστεί ότι οι χαρτογραφηθείσες περιοχές θορύβου κοντά σε δρόμους, σιδηροδρόμους και αεροδρόμια καλύπτουν άλλα 10 έως 20% του πληθυσμού. Κατά τη δεύτερη φάση οι μικρότερες οικιστικές περιοχές και οι περιοχές με χαμηλά επίπεδα θορύβου σε οδικές και σιδηροδρομικές αρτηρίες και αεροδρόμια ανεβάζουν το συνολικό εκατοστιαίο ποσοστό των πολιτών που καλύπτονται στη χαρτογράφηση θορύβου της EΕ στο 50%.

8. Σχέδια δράσης (Άρθρο 8)

Τα σχέδια δράσης θα ετοιμάζονται μέσα σε ένα χρόνο από την προθεσμία που επιβάλλεται για τη χαρτογράφηση θορύβων. Οι ελάχιστες απαιτήσεις αναφορικά με τα σχέδια δράσης δίδονται στο παράρτημα V.

Το αν η παραβίαση των εθνικών οριακών τιμών αντιμετωπισθεί με την κίνηση σχετικών διαδικασιών καταστολής εξαρτάται από την εθνική νομοθεσία, τις προτεραιότητες και τις οικονομικές δυνατότητες των αρμοδίων αρχών και από τις αντιδράσεις των πολιτών. Το τελευταίο ζήτημα αντιμετωπίζεται στο άρθρο 9.

9. Ενημέρωση των πολιτών (Άρθρο 9)

Η ενημέρωση του κοινού αποτελεί βασικό στοιχείο της πρότασης οι δε αρμόδιες αρχές είναι υποχρεωμένες να ενημερώνουν τους πολίτες ανάλογα με την πρόοδο των εργασιών. Οι χάρτες θορύβου και τα σχέδια δράσης θα δημοσιεύονται σε δύο μήνες μετά από την έκδοσή τους. Δίδεται έμφαση στη δημοσίευση των στοιχείων στο Internet ή σε παρεμφερές διασυνδεδεμένο σύστημα.

10. Συλλογή και δημοσίευση δεδομένων από τα κράτη μέλη και την Επιτροπή (Άρθρο 10)

Η Επιτροπή προτείνει να πραγματοποιηθεί το πρώτο βήμα για τη συλλογή χαρτών θορύβου και σχεδίων δράσης σε επίπεδο κρατών μελών και να διαβιβαστούν στην Επιτροπή, η οποία θα δημιουργήσει τράπεζα δεδομένων και θα δημοσιεύσει περιληπτικές εκθέσεις σχετικά.

11. Επισκόπηση - Εκθέσεις (Άρθρο 11)

Στο άρθρο 11 συνδέονται οι περιοδικοί έλεγχοι με τον σχεδιασμό στρατηγικών και μέτρων για τη βελτίωση της κατάστασης. Οι στόχοι πρέπει να αποβλέπουν στη μείωση του αριθμού των πολιτών που επηρεάζονται από τον περιβαλλοντικό θόρυβο τον προερχόμενο από συγκεκριμένες πηγές. Οι στόχοι αυτοί θα είναι ρεαλιστικοί με την έννοια ότι θα λαμβάνονται υπόψη η απόδοση του κόστους και πολιτικά θέματα. Κατά την αξιολόγηση των ωφελημάτων από την κοινοτική δράση και τη στρατηγική καταπολέμησης του θορύβου θα ληφθεί επίσης υπόψη η βελτίωση της κατάστασης και σε περιοχές εκτός πεδίου ισχύος της οδηγίας, π.χ. γραφεία.

12. Προσαρμογή (Άρθρο 12)

Η πρόταση προβλέπει ότι η Επιτροπή προσαρμόζει τα παραρτήματα στην τεχνική και επιστημονική πρόοδο σύμφωνα με την απόφαση 1999/468/ΕΚ του Συμβουλίου.

13. Κανονιστική επιτροπή και εξουσίες (Άρθρο 13)

Στην πρόταση προβλέπεται η συγκρότηση μιας κανονιστικής επιτροπής κατά την έννοια της απόφασης 1999/468/ΕΚ. Η εν λόγω επιτροπή επικουρεί την Επιτροπή στην επεξεργασία κατευθυντήριων γραμμών για την εφαρμογή της οδηγίας.

Τα έγγραφα θέσεων των ομάδων εργασίας θα χρησιμεύσουν ως βάση των προτάσεων της Επιτροπής για τις κατευθυντήριες γραμμές και για τη βελτίωση των παραρτημάτων.

14. Αξιολόγηση (Άρθρο 14)

Προτείνεται η πραγματοποίηση μιας πρώτης αξιολόγησης της οδηγίας 7 χρόνια μετά από τη θέση της σε ισχύ.

15. Ενσωμάτωση (Άρθρο 15)

Η πρόταση προβλέπει περίοδο ενσωμάτωσης 18 μηνών, λόγω προβλημάτων με τις ισχύουσες νομοθεσίες ορισμένων κρατών μελών.

16. Θέση σε ισχύ (Άρθρο 16)

Πρόκειται για στερεότυπο άρθρο.

17. Παραλήπτες (Άρθρο 17)

Στερεότυπο κείμενο.

18. Παράρτημα I (Δείκτες θορύβου)

Στο παράρτημα αυτό παρουσιάζονται λεπτομέρειες για τους δύο αρχικούς δείκτες θορύβου (Lden και Lnight) και προσδιορίζεται το πεδίο εφαρμογής τους. Υπάρχουν ορισμένες περιπτώσεις στις οποίες τα κράτη μέλη ίσως κρίνουν ότι απαιτούνται πρόσθετοι δείκτες. Αν ναι, μπορούν να τους χρησιμοποιήσουν ελεύθερα [16].

[16] Ορισμένα κράτη μέλη και άλλοι ενδιαφερόμενοι ανέφεραν σαφώς ότι υπάρχει ανάγκη για παραπέρα τυποποίηση στον τομέα αυτόν. Αυτό μπορεί να γίνει για παράδειγμα υπό μορφή ευρωπαϊκών προδιαγραφών που θα εφαρμόζονται σε ελεύθερη βάση. Η Επιτροπή ζήτησε τη σύσταση μιας ομάδας εργασίας που θα εκπονήσει για το θέμα αυτό σχετική έκθεση.

19. Παράρτημα II (Μέθοδοι αξιολόγησης)

Tο παράρτημα αυτό καλύπτει τα τρία στοιχεία των μεθόδων αξιολόγησης: Τα πρώτα δύο αφορούν τις μεθόδους μέτρησης και υπολογισμού της τιμής των δεικτών θορύβου σε ορισμένες θέσεις. Το τρίτο αφορά τις σχέσεις δόσης - επίπτωσης. Το κείμενο της πρότασης παρουσιάζει μεταβατικές μεθόδους μέτρησης και υπολογισμού και όχι ακόμα σχέσεις δόσης-επίπτωσης. Η επιλογή των μεταβατικών μεθόδων υπολογισμού και μέτρησης βασίζεται σε έγγραφο θέσεων μιας ομάδας εργασίας [17].

[17] Έγγραφο θέσεων για τις μεταβατικές μεθόδους υπολογισμού και μέτρησης, προς δημοσίευση Ιούλιο/Αύγουστο 2000.

Γενικά, η μέτρηση του Lden και του Lnight είναι δυσκολότερη, πιο χρονοβόρα και δαπανηρότερη από ό,τι ο υπολογισμός τους. Έτσι στην πράξη χρησιμοποιείται κυρίως ο τελευταίος.

20. Παράρτημα III (Μίνιμουμ απαιτήσεις για λογισμικό χαρτογράφησης)

Στο παράρτημα III παρουσιάζονται οι προκαταρκτικές μίνιμουμ απαιτήσεις για το λογισμικό χαρτογράφησης. Στο μέλλον, το παράρτημα αυτό θα συμπληρωθεί και θα δίδει πρόσθετες λεπτομέρειες για τις απαιτήσεις και για τον ποιοτικό έλεγχο του λογισμικού χαρτογράφησης.

21. Παράρτημα IV (Μίνιμουμ απαιτήσεις για τους χάρτες θορύβου)

Παρουσιάζονται οι μίνιμουμ απαιτήσεις για τους χάρτες θορύβου. Η Επιτροπή δεν έχει την πρόθεση να εναρμονίσει λεπτομερέστερα τον τρόπο με τον οποίο θα παρουσιάζονται οι εθνικοί και τοπικοί χάρτες θορύβου.

22. Παράρτημα V (Μίνιμουμ απαιτήσεις για σχέδια δράσης)

Το παράρτημα V παρουσιάζει τις μίνιμουμ απαιτήσεις για σχέδια δράσης. Υπάρχει πρόθεση να υποστηρίξει η Επιτροπή τις τοπικές, περιφερειακές και εθνικές αρχές με κατευθυντήριες γραμμές.

23. Παράρτημα VI (Δεδομένα για την Επιτροπή)

Στο παράρτημα VI δίδονται συμπυκνωμένες πληροφορίες για τους χάρτες θορύβου, πληροφορίες χρήσιμες για μια κοινοτική επισκόπηση της ηχητικής κατάστασης και των επιπτώσεών της επί της υγείας, αφού δεν χρειάζεται να αποστέλλονται στην Επιτροπή όλα τα λεπτομερή αποτελέσματα από τη χαρτογράφηση θορύβου και τα σχέδια δράσης. Κατά τη διάρκεια της μεταβατικής περιόδου οι μέθοδοι υπολογισμού και μέτρησης δεν είναι αρκετά ακριβείς για να παράσχουν αξιόπιστα στοιχεία των χαμηλών επιπέδων των δεικτών θορύβου και κατά συνέπεια το φάσμα των ηχητικών επιπέδων είναι περιορισμένο. Από τη στιγμή που υπάρξουν μοντέρνες κοινές μέθοδοι το φάσμα αυτό μπορεί να επεκταθεί.

Tα ζητούμενα στοιχεία περιλαμβάνουν πληροφορίες για τον αριθμό των κτιρίων με ειδικές κατά του θορύβου μονώσεις και για τα κτίρια με σχετικά ήσυχη πρόσοψη. Με τη χρησιμοποίηση των ειδικών σχέσεων δόσης - επίπτωσης που θα καθοριστούν για τις συγκεκριμένες περιπτώσεις, μπορεί να διατυπωθεί η κατάλληλη αξιολόγηση των επιπτώσεων επί της υγείας. Αν παραλειφθεί το στοιχείο αυτό θα γίνουν σημαντικά λάθη για την αξιολόγηση των επιπτώσεων.

ΠAΡΑΡΤΗΜΑ II Σχεδιασμός και προθεσμίες

Δεδομένου του σημαντικού αριθμού ημερομηνιών στην πρόταση στις οποίες η κάθε δράση πρέπει να περατώνεται, δίδεται παρακάτω μια επισκόπηση σχετικά.

Προσαρμογή

>ΘΕΣΗ ΠIΝΑΚΑ>

Χάρτες θορύβου

>ΘΕΣΗ ΠIΝΑΚΑ>

Σχέδια δράσης

>ΘΕΣΗ ΠIΝΑΚΑ>

Επιτροπή

>ΘΕΣΗ ΠIΝΑΚΑ>

2000/0194(COD)

Πρόταση ΟΔΗΓΙΑΣ ΤΟΥ EΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την αξιολόγηση και τη διαχείριση του περιβαλλοντικού θορύβου

(Κείμενο που παρουσιάζει ενδιαφέρον για τον ΕΟΧ)

TΟ EΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

Έχοντας υπόψη τη συνθήκη ίδρυσης της Ευρωπαϊκής Κοινότητας και ιδίως το άρθρο 175, παράγραφος 1 αυτής,

την πρόταση της Επιτροπής [18],

[18] ΕΕ C

τη γνώμη της Οικονομικής και Κοινωνικής Επιτροπής [19],

[19] ΕΕ C

τη γνώμη της Επιτροπής Περιφερειών [20],

[20] ΕΕ C

σύμφωνα με τη διαδικασία του άρθρου 251 της συνθήκης [21],

[21] ΕΕ C

Εκτιμώντας τα εξής:

(1) Στα πλαίσια της κοινοτικής πολιτικής θα πρέπει να επιτευχθεί υψηλό επίπεδο προστασίας της υγείας και του περιβάλλοντος και ότι ένας από τους στόχους που πρέπει να επιτευχθούν είναι η προστασία κατά του θορύβου. Στην Πράσινη Βίβλο για τη μελλοντική πολιτική θορύβων το 1996 [22] η Επιτροπή αντιμετωπίζει τον θόρυβο του περιβάλλοντος ως ένα από τα κύρια τοπικά περιβαλλοντικά προβλήματα στην Ευρώπη.

[22] COM(96) 540 τελικό της 4ης Νοεμβρίου 1996.

(2) Το Ευρωπαϊκό Κοινοβούλιο, στο ψήφισμά του της 10ης Ιουνίου 1997 [23], αναφορικά με την Πράσινη Βίβλο της Επιτροπής επέμενε ότι πρέπει να ληφθούν συγκεκριμένα μέτρα και πρωτοβουλίες σε μια οδηγία πλαίσιο για τη μείωση του περιβαλλοντικού θορύβου, σημείωνε δε την έλλειψη αξιόπιστων και συγκρίσιμων δεδομένων για την κατάσταση των διαφόρων ηχητικών πηγών.

[23] ΕΕ C 200, 30.6.1997, σ. 28.

(3) Η ειδική πρόταση για κοινό δείκτη θορύβου και κοινή μεθοδολογία για τον υπολογισμό και τη μέτρηση του θορύβου γύρω από τα αεροδρόμια που παρέχονταν στην Ανακοίνωση της 1ης Δεκεμβρίου 1999 [24] για τις αεροπορικές μεταφορές και το περιβάλλον, θα πρέπει να ληφθεί δεόντως υπόψη στα πλαίσια των διατάξεων της παρούσας οδηγίας.

[24] COM(1999) 640.

(4) Οι εκπομπές θορύβου από τα διάφορα προϊόντα καλύπτονται ήδη από την οδηγία 86/188/ΕΟΚ του Συμβουλίου της 12ης Μαΐου 1986 για την προστασία των εργαζομένων από κινδύνους σχετικούς με την έκθεση σε θορύβους στον χώρο εργασίας [25], όπως τροποποιήθηκε με την οδηγία 98/24/ΕΚ [26] και η ηχητική μόνωση μεταξύ κτιρίων με την οδηγία 89/106/ΕΟΚ του Συμβουλίου της 21ης Δεκεμβρίου 1988 για την προσέγγιση των κανονιστικών και διοικητικών διατάξεων των κρατών μελών αναφορικά με την κατασκευή διαφόρων προϊόντων [27], όπως τροποποιήθηκε με την οδηγία 93/68/ΕΟΚ [28]. Ο θόρυβος μέσα στα μέσα μεταφοράς και ο θόρυβος από οικιακές δραστηριότητες δεν εμπίπτουν στις διατάξεις της παρούσας οδηγίας.

[25] ΕΕ L 137, 24.5.1986, σ. 28.

[26] ΕΕ L 131, 5.5.1998, σ. 11.

[27] ΕΕ L 40, 11.2.1989, σ. 12.

[28] ΕΕ L 220, 30.8.1993, σ. 1.

(5) Σύμφωνα με τις αρχές της επικουρικότητας και της αναλογικότητας όπως διατυπώνονται στο άρθρο 5 της συνθήκης, οι στόχοι για την επίτευξη υψηλού επιπέδου περιβαλλοντικής προστασίας δεν μπορούν να υλοποιηθούν επαρκώς από τα κράτη μέλη επειδή τα δεδομένα σχετικά με τα επίπεδα των θορύβων δεν συλλέγονται, καταχωρίζονται ή εκτίθενται κατά τρόπο συγκρίσιμο και μπορούν επομένως, με τη βοήθεια εναρμονισμένων δεικτών και μεθόδων αξιολόγησης και με τον παραλληλισμό των κριτηρίων χαρτογράφησης θορύβου, να υλοποιηθούν καλύτερα σε κοινοτικό επίπεδο. Η παρούσα οδηγία περιορίζεται στο ελάχιστο αναγκαίο για την επίτευξη των στόχων αυτών και δεν υπερβαίνει ό,τι είναι απαραίτητο για τον σκοπό αυτόν.

(6) Τα κράτη μέλη δεν διαθέτουν επί του παρόντος κοινούς ορισμούς εθνικών οριακών τιμών για θορύβους από την οδική, σιδηροδρομική και αεροπορική κυκλοφορία γύρω από τα αεροδρόμια και για τους βιομηχανικούς θορύβους. Τα όρια αυτά πρέπει να προσδιοριστούν με βάση εναρμονισμένους δείκτες καθορισμού των ηχητικών επιπέδων.

(7) Ο δείκτης θα πρέπει να προσδιορίζεται με συγκρίσιμες μεθόδους.

(8) Με τη χαρτογράφηση θορύβου συγκεντρώνονται στοιχεία παρέχοντα καλή εικόνα των επιπέδων θορύβου αντιληπτών στην εξεταζόμενη περιοχή. Τα σχέδια δράσης ζητούνται για να ληφθούν υπόψη οι αρχές πρόληψης, η αρχή ο ρυπαίνων πληρώνει, η γειτνίαση και η αναλογικότητα. Με τη δέσμευση της Κοινότητας σχετικά με την κοινωνία της πληροφορίας κατά νου, πρέπει να επιλεγεί το καταλληλότερο δυνατό κανάλι πληροφόρησης.

(9) Η συλλογή δεδομένων και η εμπέδωση ευρύτερα αποδεκτών κοινοτικών εκθέσεων επιβάλλονται ως βάση για τη χάραξη μελλοντικής κοινοτικής πολιτικής και για περαιτέρω ενημέρωση των πολιτών της Κοινότητας.

(10) Θα πρέπει να καθορισθούν τώρα μεσοπρόθεσμοι και βραχυπρόθεσμοι στόχοι για τον περιορισμό του αριθμού των πολιτών της Κοινότητας που ενοχλούνται από τους θορύβους συγκεκριμένων πηγών, ενώ παραπέρα έρευνα μπορεί να δώσει ακόμη περισσότερα αξιόπιστα αποτελέσματα. Θα πρέπει να ορισθεί κάποιο χρονικό όριο. Τέτοια αποτελέσματα χρειάζεται να τεθούν σε κάποιο βατό πλαίσιο κόστους συμβιβαζομένου με άλλες περιβαλλοντικές και βιοτικές προσδοκίες.

(11) Οι διατάξεις τεχνικού περιεχομένου που αφορούν τις μεθόδους αξιολόγησης θα πρέπει να συμπληρώνονται και να προσαρμόζονται κατά τα δέοντα προς την τεχνική και επιστημονική πρόοδο και την πρόοδο της ευρωπαϊκής τυποποίησης.

(12) Δεδομένου ότι τα αναγκαία μέτρα για τη θέση σε εφαρμογή της παρούσας οδηγίας είναι γενικά μέτρα, κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [29], θα πρέπει τα μέτρα αυτά να θεσπίζονται σύμφωνα με τη διαδικασία της κανονιστικής επιτροπής που προβλέπεται από το άρθρο 5 της εν λόγω απόφασης.

[29] ΕΕ L 184, 17.7.1999, σ. 23.

(13) Θα πρέπει να γίνεται αξιολόγηση της εφαρμογής της οδηγίας τακτικά από την Επιτροπή,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Στόχοι

1. Στόχος της οδηγίας είναι να προσδιοριστεί μια κοινή προσέγγιση για την αποφυγή, πρόληψη ή περιορισμό των δυσμενών επιπτώσεων στην ανθρώπινη υγεία από έκθεση στον περιβαλλοντικό θόρυβο, με:

α) αξιολόγηση περιβαλλοντικού θορύβου στα κράτη μέλη βασισμένου σε κοινές μεθόδους,

β) την εξασφάλιση παροχής στο ευρύτερο κοινό των πληροφοριών σχετικά με τον περιβαλλοντικό θόρυβο και τις επιπτώσεις του.

2. Οι δράσεις που αναλαμβάνονται θα περιορίζουν τους θορύβους όπου χρειάζεται και θα προστατεύουν την ποιότητα του περιβάλλοντος από τον θόρυβο, όπου αυτό κρίνεται σκόπιμο.

Άρθρο 2 Πεδίο εφαρμογής

1. Η παρούσα οδηγία καλύπτει τον περιβαλλοντικό θόρυβο που αντιλαμβάνονται οι άνθρωποι μέσα και γύρω από τα σπίτια τους, τα δημόσια πάρκα ή σε άλλες σχετικά ήσυχες περιοχές μέσα σε οικιστικές περιοχές, σε σχετικά ήσυχες περιοχές της υπαίθρου, μέσα και κοντά στα σχολεία και στα νοσοκομεία και μέσα σε άλλα κτίρια και περιοχές ευαίσθητες σε θορύβους.

2. Η παρούσα οδηγία δεν καλύπτει τους θορύβους που προκαλούνται από το ίδιο το εκτιθέμενο πρόσωπο, θορύβους από οικιακές δραστηριότητες, από γείτονες, θορύβους στους χώρους εργασίας και θορύβους στα μέσα μεταφοράς.

Άρθρο 3 Ορισμοί

Για τους σκοπούς της παρούσας οδηγίας νοούνται ως:

(α) «περιβαλλοντικοί θόρυβοι», οι ανεπιθύμητοι ή επιζήμιοι θόρυβοι που δημιουργούνται από εξωτερικές ανθρώπινες δραστηριότητες, περιλαμβανομένων των θορύβων που εκπέμπονται στις μεταφορές και στις βιομηχανικές περιοχές ή στα βιομηχανικά κτίρια.

(β) «ανθρώπινη υγεία», «η κατάσταση πλήρους φυσικής, ψυχολογικής και κοινωνικής ευφορίας» σύμφωνα με τα καταστατικά της Παγκόσμιας Οργάνωσης Υγείας.

(γ) «επιζήμιες επιδράσεις», οι αρνητικές επιδράσεις στην ανθρώπινη υγεία. Π.χ. οχλήσεις λόγω θορύβου, διαταραχές ύπνου, παρεμβολές στην επικοινωνία, αρνητικές επιπτώσεις επί της μελέτης, απώλεια ακοής, στρες και υπέρταση.

(δ) «όχληση», ο βαθμός ηχητικής ενόχλησης του κοινού όπως προσδιορίζεται με επιτόπου ελέγχους.

(ε) «δείκτης θορύβου», φυσικό μέγεθος για την περιγραφή του περιβαλλοντικού θορύβου, ο οποίος έχει αποδεδειγμένη σχέση με επιζήμιες συνέπειες.

(στ) «αξιολόγηση», οποιαδήποτε μέθοδος μέτρησης, υπολογισμού, πρόβλεψης ή εκτίμησης της τιμής ενός δείκτη θορύβου ή σχετικών επιζήμιων δράσεων.

(ζ) «επίπεδο ημέρας - απογεύματος - νύχτας Lden (ή LDEN)», ο δείκτης θορύβου για τις οχλήσεις, όπως περαιτέρω προσδιορίζεται στο παράρτημα I.

(η) «δείκτης θορύβου νυκτός, Lnight (ή LNIGHT)», ο δείκτης θορύβου για κατ' ιδίαν αναφερόμενες διαταραχές του ύπνου, όπως προσδιορίζεται παραπέρα στο παράρτημα I.

(θ) «σχέση δόσης - επίπτωσης», η σχέση μεταξύ της τιμής του δείκτη θορύβου και του ζημιογόνου αποτελέσματος.

(ι) «οικιστική περιοχή», μέρος του εδάφους ενός κράτους μέλους, με πληθυσμό ανώτερο των 100 000 ατόμων και πυκνότητα πληθυσμού τέτοια που το κράτος μέλος εκτιμά ότι αποτελεί αστική περιοχή.

(ια) «σχετικά ήσυχη περιοχή μιας οικιστικής περιοχής», περιοχή καθορισμένη από την αρμόδια τοπική αρχή, η οποία δεν εκτίθεται σε τιμή του Lden μεγαλύτερη μιας κάποιας τιμής, που δηλώνεται από το κράτος μέλος, για θόρυβο προερχόμενο από οποιαδήποτε ηχητική πηγή.

(ιβ) «σχετικά ήσυχη περιοχή στην ύπαιθρο», περιοχή καθορισμένη από εθνική ή τοπική αρμόδια αρχή, η οποία δεν διαταράσσεται από θορύβους κυκλοφορίας, βιομηχανίας ή δραστηριότητες ψυχαγωγίας, και όπου η φυσική ησυχία γίνεται αντιληπτή.

(ιγ) «ζώνη θορύβου», ο ισχύων νομικός ορισμός του κράτους μέλους για μια ζώνη δίπλα ή γύρω από πηγές θορύβου όπου ισχύουν κανονισμοί για τον έλεγχο των θορύβων. Ως «οριοθέτηση θορύβου» νοούνται όλες οι δράσεις που σχετίζονται με τον καθορισμό μιας ζώνης θορύβου και την εφαρμογή των σχετικών κανονισμών.

(ιδ) «μεγάλη οδική αρτηρία», ένας τοπικός, εθνικός ή διεθνής άξονας, καθοριζόμενος από το κράτος μέλος, στον οποίον καταγράφεται κυκλοφορία άνω των 3 εκατομμυρίων οχημάτων τον χρόνο.

(ιε) «μεγάλη σιδηροδρομική αρτηρία», ο σιδηροδρομικός άξονας, καθοριζόμενος από το κράτος μέλος, στον οποίο διακινούνται περισσότεροι των 30 000 συρμών τον χρόνο.

(ιστ) «μεγάλα αεροδρόμια», όλα τα αεροδρόμια πολιτικής αεροπορίας, καθοριζόμενα από τα κράτη μέλη, με περισσότερες των 50 000 απο-προσγειώσεων τον χρόνο.

(ιζ) «χάρτης θορύβου», ο τρόπος παρουσίασης δεδομένων, για τρέχουσες ή προβλεπόμενες ηχητικές καταστάσεις, υπό μορφή δεικτών θορύβου, υπερβάσεων των οριακών τιμών, αριθμού ατόμων θιγομένων σε μια ορισμένη περιοχή, αριθμού κτιρίων εκτεθειμένων σε ορισμένες τιμές δεικτών θορύβου σε κάποια περιοχή, ή δεδομένων σχετικά με το κόστος και τα οφέλη των μέτρων περιορισμού των θορύβων.

(ιη) «στρατηγικοί χάρτες θορύβου», οι χάρτες θορύβου που χρησιμεύουν στη σφαιρική αξιολόγηση της κατάστασης σε κάποια ορισμένη περιοχή ή στη διατύπωση ορισμένων γενικότερων προβλέψεων για την περιοχή αυτή.

(ιθ) «οριακή τιμή», η τιμή του Lden ή Lnight, όπως αναφέρονται από το κράτος μέλος, η υπέρβαση των οποίων συνεπάγεται την παρέμβαση των αρμοδίων αρχών για τη λήψη ή την επιβολή μέτρων περιορισμού του θορύβου. Οι οριακές τιμές μπορεί να είναι διαφορετικές για διάφορους τύπους θορύβου (θόρυβος οδικής, σιδηροδρομικής, αεροπορικής κυκλοφορίας, βιομηχανικοί θόρυβοι, κ.λπ.) για διάφορες περιοχές, διάφορες ομάδες πληθυσμού. Οι τιμές αυτές μπορεί να διαφέρουν αν μεταβάλλονται οι συνθήκες στην περιοχή (όπου υπάρχει μεταβολή συνθηκών σχετικά με την πηγή θορύβου ή τη λειτουργία του οικισμού).

(κ) «σχέδιο δράσης για μια οικιστική περιοχή», η δραστηριότητα η εκτελούμενη αφενός για τον περιορισμό του θορύβου στην οικιστική περιοχή, σε σημεία όπου υπερβαίνεται η οριακή τιμή του Lden ή του Lnight και αφετέρου για την προστασία σχετικά ήσυχων περιοχών στην οικιστική περιοχή έναντι αυξημένων θορύβων.

(λ) «σχέδιο δράσης για μεγάλες οδικές και σιδηροδρομικές αρτηρίες ή μεγάλα αεροδρόμια», η δραστηριότητα που σχεδιάστηκε για τον περιορισμό του θορύβου σε σημεία κοντά σε σημαντικές οδικές και σιδηροδρομικές αρτηρίες ή αεροδρόμια όπου παρατηρείται υπέρβαση της οριακής τιμής Lden ή Lnight.

(μ) «ακουστικός σχεδιασμός», ο έλεγχος των θορύβων μελλοντικά με βάση τα σχεδιαζόμενα μέτρα. Περιλαμβάνεται σε αυτόν ο σχεδιασμός της χρήσης γης, τα μηχανολογικά κυκλοφοριακά συστήματα, ο κυκλοφοριακός σχεδιασμός, η μείωση των οχλήσεων με μέτρα ηχητικής μόνωσης και ο έλεγχος των θορύβων στην πηγή τους.

(ν) «ειδική ηχητική μόνωση», η ειδική μόνωση ενός κτιρίου έναντι ενός ή διαφόρων τύπων περιβαλλοντικού θορύβου, σε συνδυασμό με εξαερισμό ή κλιματισμό του κτιρίου για την επίτευξη υψηλού βαθμού μόνωσης έναντι περιβαλλοντικών θορύβων.

(ξ) «σχετικά ήσυχη πρόσοψη», η πρόσοψη κτιρίων στην οποία η τιμή LDEN, 4 μέτρα πάνω από το έδαφος και 2 μέτρα μακριά από αυτήν, για θόρυβο ορισμένης πηγής, είναι πάνω από 20 dB μικρότερη από ό,τι μια άλλη πρόσοψη με μέγιστη τιμή LDEN.

Άρθρο 4 Εφαρμογή και ευθύνη

1. Tα κράτη μέλη διορίζουν τις υπεύθυνες αρχές και φορείς, ενδεδειγμένου επιπέδου, αρμόδιες για την εφαρμογή της παρούσας οδηγίας, περιλαμβανομένων και αρχών υπευθύνων για:

α) την εκπόνηση και έγκριση χαρτών θορύβου και σχεδίων δράσης οικιστικών περιοχών, μεγάλων οδικών και σιδηροδρομικών αρτηριών και αεροδρομίων,

β) τη συγκέντρωση χαρτών θορύβου και σχεδίων δράσης.

2. Tα κράτη μέλη εξασφαλίζουν την αξιοπιστία των μεθόδων αξιολόγησης, σε συντονισμό με προγράμματα ποιοτικής προστασίας της ευρύτερης Κοινότητας.

3. Tα κράτη μέλη θέτουν στη διάθεση της Επιτροπής και του κοινού τα πληροφοριακά στοιχεία που αναφέρονται στη παράγραφο 1, το αργότερο μέχρι την 30ή Ιουνίου 2003.

Άρθρο 5 Δείκτες θορύβου και εφαρμογή

1. Οι δείκτες θορύβου που χρησιμοποιούνται για τη στρατηγική χαρτογράφηση θορύβου, τον ακουστικό σχεδιασμό και την οριοθέτηση θορύβων είναι ο Lden και ο Lnight. Τα κράτη μέλη εφαρμόζουν τους εν λόγω δείκτες:

α) για την εκπόνηση χαρτών θορύβου σύμφωνα με το άρθρο 7,

β) κατά τη θέσπιση νέας νομοθεσίας σχετικά με τη στρατηγική χαρτογράφηση θορύβου, τον ακουστικό σχεδιασμό ή την οριοθέτηση θορύβων,

γ) σε αναθεωρήσεις της ισχύουσας νομοθεσίας αναφορικά με τον στρατηγικό σχεδιασμό θορύβων, τον ακουστικό σχεδιασμό ή την οριοθέτηση θορύβων.

2. Τα κράτη μέλη χρησιμοποιούν ενδεχομένως πρόσθετους δείκτες θορύβου για ειδικές περιπτώσεις, όπως αναφέρεται στο παράρτημα I, σημείο 3.

3. Το αργότερο έως την 30ή Ιουνίου 2003, τα κράτη μέλη γνωρίζουν στην Επιτροπή τις ισχύουσες ή υπό εκπόνηση οριακές τιμές των Lden και Lnight για θορύβους οδικής, σιδηροδρομικής και αεροπορικής κυκλοφορίας κοντά στα αεροδρόμια και για βιομηχανικούς θορύβους. Διαβιβάζεται ταυτόχρονα και δήλωση περί των προβλεπόμενων συνεπειών, σε περίπτωση υπέρβασης των οριακών τιμών.

Άρθρο 6 Μέθοδοι αξιολόγησης

1. Οι τιμές Lden και Lnight αξιολογούνται με βάση τις μεθόδους υπολογισμού ή μέτρησης που καθορίζονται στο παράρτημα II.

2. Οι επιπτώσεις επί της υγείας αξιολογούνται με τη βοήθεια των σχέσεων δόσης - επίπτωσης, σύμφωνα με το παράρτημα II.

Άρθρο 7 Χάρτες θορύβου

1. Τα κράτη μέλη λαμβάνουν τα απαραίτητα μέτρα ώστε το αργότερο έως την 31η Δεκεμβρίου 2004 να έχουν εκπονηθεί χάρτες θορύβου για την κατάσταση που επικρατούσε το προηγούμενο ημερολογιακό έτος, εγκριθέντες από τις αρμόδιες αρχές, για όλες τις οικιστικές περιοχές άνω των 250 000 κατοίκων και για όλες τις μεγάλες οδικές και σιδηροδρομικές αρτηρίες και τα μεγάλα αεροδρόμια στο έδαφός τους.

Τα κράτη μέλη ενημερώνουν την Επιτροπή σχετικά με τις καλυπτόμενες από το άρθρο 3 οδικές και σιδηροδρομικές αρτηρίες, τα αεροδρόμια και τις οικιστικές περιοχές τους άνω των 250 000 κατοίκων για τον σκοπό αυτόν, το αργότερο την 30ή Ιουνίου 2003.

2. Τα κράτη μέλη λαμβάνουν τα απαραίτητα μέτρα ώστε το αργότερο έως την 31η Δεκεμβρίου 2009 να έχουν εκπονηθεί χάρτες θορύβου για την κατάσταση που επικρατούσε το προηγούμενο ημερολογιακό έτος, εγκριθέντες από τις αρμόδιες αρχές, για όλες τις οικιστικές περιοχές άνω των 100 000 κατοίκων εντός του εδάφους τους.

Τα κράτη μέλη ενημερώνουν την Επιτροπή σχετικά με όλες τις οικιστικές περιοχές που καλύπτονται από το άρθρο 3, το αργότερο την 31η Δεκεμβρίου 2008.

3. Οι χάρτες θορύβου πρέπει να ικανοποιούν τις ελάχιστες απαιτήσεις του παραρτήματος IV.

4. Τα γειτνιάζοντα κράτη μέλη συνεργάζονται για τη χαρτογράφηση των θορύβων κοντά στα σύνορα.

5. Οι χάρτες θορύβου ενημερώνονται κάθε 5 χρόνια μετά από την ημερομηνία εκπόνησής τους.

Άρθρο 8 Σχέδια δράσης

1. Τα κράτη μέλη λαμβάνουν τα απαραίτητα μέτρα ώστε το αργότερο έως την 31η Δεκεμβρίου 2005, να έχουν εκπονηθεί και εγκριθεί από τις αρμόδιες αρχές σχέδια δράσης για τις μεγάλες οδικές και σιδηροδρομικές αρτηρίες και τα μεγάλα αεροδρόμια και τις οικιστικές περιοχές άνω των 250 000 κατοίκων στο έδαφός τους.

2. Τα κράτη μέλη λαμβάνουν τα απαραίτητα μέτρα ώστε, το αργότερο έως την 31η Δεκεμβρίου 2010, να έχουν εκπονηθεί και εγκριθεί από τις αρμόδιες αρχές σχέδια δράσης για τις οικιστικές περιοχές άνω των 100 000 κατοίκων στο έδαφός τους.

3. Tα σχέδια δράσης πρέπει να ικανοποιούν τις ελάχιστες απαιτήσεις του παραρτήματος V.

4. Tα σχέδια δράσης ενημερώνονται κάθε 5 χρόνια μετά από την ημερομηνία εκπόνησής τους.

Άρθρο 9 Ενημέρωση των πολιτών

1. Τα κράτη μέλη εξασφαλίζουν τη δημοσίευση των χαρτών θορύβου στο Internet ή σε κάθε άλλο διασυνδεδεμένο σύστημα ή δημοσιεύονται με κάθε άλλο κατάλληλο τρόπο εντός 2 μηνών από την έγκρισή τους από την αρμόδια αρχή.

2. Τα κράτη μέλη εξασφαλίζουν την οργάνωση εκ μέρους της αρμόδιας αρχής μιας δημόσιας διαβούλευσης και την εξέταση των πορισμάτων της πριν από την έγκριση των σχεδίων δράσης.

3. Τα σχέδια δράσης δημοσιεύονται στο Internet ή σε κάθε άλλο διασυνδεδεμένο σύστημα, εντός 2 μηνών από την έγκρισή τους από την αρμόδια αρχή.

Άρθρο 10 Συλλογή και δημοσίευση δεδομένων από τα κράτη μέλη και την Επιτροπή

1. Τα κράτη μέλη συγκεντρώνουν τους χάρτες θορύβου και τα σχέδια δράσης.

2. Τα κράτη μέλη εξασφαλίζουν την αποστολή στην Επιτροπή, 3 μήνες μετά τις ημερομηνίες που αναφέρονται στα άρθρα 7 και 8 αντίστοιχα, των πληροφοριών που περιλαμβάνονται στους χάρτες θορύβου και των περιληπτικών σχεδίων δράσης, όπως αναφέρονται στο παράρτημα VI.

3. Η Επιτροπή δημιουργεί τράπεζα δεδομένων με τα στοιχεία των χαρτών θορύβου.

4. Κάθε 5 χρόνια, η Επιτροπή δημοσιεύει περιληπτική έκθεση των δεδομένων των χαρτών θορύβου και των σχεδίων δράσης. Η πρώτη έκθεση υποβάλλεται ένα χρόνο μετά το αντίστοιχο χρονικό σημείο που αναφέρεται στην παράγραφο 2.

Άρθρο 11 Επισκόπηση - Εκθέσεις

1. Το αργότερο έως την 31η Δεκεμβρίου 2007, η Επιτροπή υποβάλλει έκθεση προς το Ευρωπαϊκό Κοινοβούλιο και το Συμβούλιο σχετικά με την εφαρμογή της παρούσας οδηγίας.

2. Η έκθεση που αναφέρεται στην παράγραφο 1 του άρθρου αυτού περιλαμβάνει επισκόπηση των αναγκών για κοινοτικούς στόχους αναφορικά με τον περιβαλλοντικό θόρυβο, ενδεχομένως δε προτείνει τέτοιους στόχους καθώς και μεθόδους για την επίτευξή τους, οι οποίες αφορούν:

(α) μακροπρόθεσμους και μεσοπρόθεσμους στόχους μείωσης του αριθμού των ατόμων που επηρεάζονται από τον θόρυβο συγκεκριμένων πηγών. Οι συγκεκριμένες αυτές πηγές περιλαμβάνουν την οδική, σιδηροδρομική και αεροπορική (πολιτική) κυκλοφορία και τη βιομηχανία,

(β) όλα τα μέτρα που απαιτούνται για την επίτευξη των στόχων. Τα μέτρα αυτά περιλαμβάνουν την κοινοτική πολιτική για τις πηγές θορύβου και άλλα συναφή μέτρα,

(γ) την προστασία των σχετικά ήσυχων περιοχών στην ύπαιθρο.

3. Η έκθεση βασίζεται σε δεδομένα που αναφέρονται στο άρθρο 10, στην επιστημονική και τεχνολογική πρόοδο και σε άλλα σχετικά πληροφοριακά στοιχεία. Ο περιορισμός των ζημιογόνων επιδράσεων επί της ανθρώπινης υγείας και η απόδοση του κόστους αποτελούν κύρια κριτήρια επιλογής των προτεινομένων στρατηγικών και μέτρων.

4. Η έκθεση αναθεωρείται κάθε 5 χρόνια ή ανάλογα με τις ανάγκες.

5. Η έκθεση συνοδεύεται ενδεχομένως με προτάσεις για τροποποίηση της παρούσας οδηγίας.

Άρθρο 12 Προσαρμογή

Η Επιτροπή, σύμφωνα με την διαδικασία που αναφέρεται στο άρθρο 13, παράγραφος 2, προσαρμόζει τα παραρτήματα στην τεχνική και επιστημονική πρόοδο.

Άρθρο 13 Κανονιστική επιτροπή και εξουσίες

1. Η Επιτροπή επικουρείται από την επιτροπή, που συστάθηκε με το άρθρο 18 της οδηγίας 2000/14/ΕΚ του Ευρωπαϊκού Κοινοβουλίου και του Συμβουλίου [30], συγκροτούμενη από εκπροσώπους των κρατών μελών και προεδρευόμενη από τον εκπρόσωπο της Επιτροπής.

[30] ΕΕ L 162, 3.7.2000, σ. 1.

2. Όπου γίνεται παραπομπή στην παρούσα παράγραφο, εφαρμόζεται η διαδικασία της κανονιστικής επιτροπής που προβλέπεται στο άρθρο 5 της απόφασης 1999/468/EΚ, με την επιφύλαξη των διατάξεων του άρθρου 7 και του άρθρου 8 της εν λόγω απόφασης.

3. Η προθεσμία που προβλέπεται στο άρθρο 5, παράγραφος 6 της απόφασης 1999/468/EΚ καθορίζεται στους τρεις μήνες.

4. Η επιτροπή:

(α) ανταλλάσσει πληροφορίες και εμπειρίες σχετικά με την πρακτική εφαρμογή της παρούσας οδηγίας,

(β) επικουρεί την Επιτροπή με την εκπόνηση κατευθυντηρίων γραμμών εφαρμογής της οδηγίας.

Άρθρο 14 Αξιολόγηση

Κάθε 5 χρόνια, αρχής γενομένης από την 1η Ιανουαρίου 2009, η Επιτροπή παρουσιάζει έκθεση αξιολόγησης περί της εφαρμογής της οδηγίας στο Ευρωπαϊκό Κοινοβούλιο και το Συμβούλιο.

Άρθρο 15 Ενσωμάτωση

1. Τα κράτη μέλη θέτουν σε ισχύ νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία το αργότερο έως την 30ή Ιουνίου 2003. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που καλύπτεται από την παρούσα οδηγία.

Άρθρο16 Θέση σε ισχύ

Η παρούσα οδηγία αρχίζει να ισχύει την εικοστή ημέρα από την δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 17 Παραλήπτες

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ I ΔΕΙΚΤΕΣ ΘΟΡΥΒΟΥ

1. Επίπεδο ημέρας - απογεύματος - νύχτας

1.1 Ορισμός

Tο επίπεδο ημέρας - απογεύματος - νύχτας Lden (ή LDEN), σε ντεσιμπέλ (dB), ορίζεται με τον εξής τύπο:

>ΑΝΑΦΟΡΑ ΣΕ ΓΡΑΦΗΚΟ>

στον οποίον

* Lday είναι το σταθμισμένο ως προς Α μακροπρόθεσμο μέσο επίπεδο θορύβου όπως ορίζεται στην ISO 1996-2, 1987, προσδιορισμένο σε όλες τις ημερήσιες περιόδους ενός έτους.

* Levening είναι το σταθμισμένο ως προς Α μακροπρόθεσμο μέσο επίπεδο θορύβου όπως ορίζεται στην ISO 1996-2, 1987, προσδιορισμένο σε όλες τις απογευματινές περιόδους ενός έτους.

* Lnight είναι το σταθμισμένο ως προς Α μακροπρόθεσμο μέσο επίπεδο θορύβου όπως ορίζεται στην ISO 1996-2, 1987, προσδιορισμένο σε όλες τις νυχτερινές περιόδους ενός έτους.

Όπου

* Ημέρα 12 ωρών, απόγευμα 4 ωρών και νύχτα 8 ωρών. Τα κράτη μέλη μπορούν να λαμβάνουν υπόψη μια γενική περίοδο ανάπαυσης το απόγευμα ως τμήμα του «απογεύματος» και να περιορίσουν την πραγματική απογευματινή περίοδο ανάλογα, (μια τέτοια επιλογή θα είναι ταυτόσημη για θορύβους κάθε είδους πηγών).

Η αρχή της ημέρας (και κατά συνέπεια η αρχή του απογεύματος και της νύκτας) επιλέγεται από το κράτος μέλος (η επιλογή αυτή θα είναι ταυτόσημη για θορύβους κάθε είδους πηγών). Οι ώρες εκκίνησης είναι 07.00 - 19.00 ώρα, 19.00 - 23.00 ώρα και 23.00 - 07.00 ώρα τοπική.* Ένα έτος είναι το αντίστοιχο έτος εκπομπής θορύβων και ένα μέσο έτος μετεωρολογικών συνθηκών είναι το μέσο μετεωρολογικό έτος που παρουσιάζει μέσες μετεωρολογικές συνθήκες για 10 ή περισσότερα πρόσφατα χρόνια.

Και στο οποίο

* Εξετάζεται ο προσπίπτων θόρυβος, πράγμα που σημαίνει ότι ο ήχος που ανακλάται στην πρόσοψη ενός κτιρίου ή άλλης κατασκευής, δεν λαμβάνεται υπόψη.

Tο ύψος του σημείου αξιολόγησης του Lden εξαρτάται από την εκάστοτε περίσταση:

* Για τους σκοπούς της στρατηγικής χαρτογράφησης θορύβων σε σχέση με την έκθεση στον θόρυβο μέσα και κοντά στα κτίρια, τα σημεία αξιολόγησης βρίσκονται σε ύψος 4,0 ± 0,2 m (3,8 - 4,2 m) πάνω από το έδαφος και σε 2,0 ± 0,2 m μπροστά από την πιο εκτεθειμένη πρόσοψη. Για τους σκοπούς της χαρτογράφησης θορύβων, όπως ορίζεται στο άρθρο 7 της οδηγίας, η πιο εκτεθειμένη πρόσοψη είναι ο εξωτερικός τοίχος που είναι απέναντι και πιο κοντά προς τη συγκεκριμένη πηγή θορύβου. Για άλλους σκοπούς μπορούν να γίνουν άλλες επιλογές.

* Για τους σκοπούς της στρατηγικής χαρτογράφησης θορύβου στα δημόσια πάρκα και σε σχετικά ήσυχες περιοχές στην ύπαιθρο, τα σημεία αξιολόγησης βρίσκονται σε 4,0 ± 0,2 m πάνω από το έδαφος.

* Συνιστάται ενδεχομένως τα όρια μιας ζώνης να βασίζονται στην τιμή του Lden σε ύψος 4 μέτρων.

* Για άλλους σκοπούς μπορούν να επιλεγούν άλλα ύψη, αλλά δεν πρέπει ποτέ να είναι κάτω από 1,5 m πάνω από το έδαφος. Δίδονται τα εξής παραδείγματα:

* Ο σχεδιασμός των τοπικών μέτρων για τον περιορισμό των επιπτώσεων του θορύβου επί συγκεκριμένων κτιρίων.

* Λεπτομέρειες στη χαρτογράφηση θορύβων σε μια περιορισμένη περιοχή, όπου παρουσιάζεται η έκθεση στους θορύβους των κτιρίων ατομικά.

1.2 Εφαρμογή του LDEN για την αξιολόγηση και τη μείωση των ανεπιθύμητων επιδράσεων του θορύβου

Για μακροπρόθεσμες εκθέσεις σε θόρυβο, το LDEN έχει αποδεδειγμένη σχέση με τον βαθμό κοινής όχλησης θορύβου και ειδικότερα με το εκατοστιαίο ποσοστό αντιδράσεων εντόνου όχλησης (%HA).

Το LDEN, σε συνδυασμό με τις ειδικές σχέσεις δόσης - επίπτωσης, εφαρμόζεται επίσης στις εξής περιπτώσεις:

* Όχληση οφειλόμενη σε θόρυβο με έντονα τονικά στοιχεία.

* Όχληση οφειλόμενη σε θόρυβο που παρουσιάζει ωστικό χαρακτήρα.

* Ανεπιθύμητες επιδράσεις επί της μελέτης των παιδιών.

Η μείωση της τιμής του LDEN μειώνει επίσης τον αριθμό των ατόμων που υποφέρουν από ορισμένες επιδράσεις επί της υγείας, όπως διαταραχή του ύπνου, στρες, υπέρταση ή παρεμβολές στην επικοινωνία. Για την καλύτερη δυνατή αξιολόγηση και περιορισμό τέτοιων ειδικών δράσεων μπορεί να αποβεί αναγκαία η χρησιμοποίηση προσθέτων δεικτών θορύβου.

2. Δείκτης θορύβου νυκτός

2.1 Ορισμός

Ο δείκτης θορύβου νυκτός Lnight (ή LNIGHT) είναι ένα σταθμισμένο ως προς Α μακροπρόθεσμο μέσο επίπεδο θορύβου όπως ορίζεται στην ISO 1996-2, 1987, που προσδιορίζεται σε όλες τις ημερήσιες περιόδους ενός έτους.

Στις οποίες

* Η νύκτα είναι διάρκειας 8 ωρών, όπως ορίζεται στην παράγραφο 1.1 του παραρτήματος.

* Ένα έτος είναι το σχετικό έτος όπου εξετάζονται οι ηχητικές εκπομπές και ένα μέσο έτος μετεωρολογικών συνθηκών, όπως ορίζεται στην παράγραφο 1.1 του παραρτήματος.

* Προσπίπτων ήχος είναι αυτός που περιγράφεται στην παράγραφο 1.1 του παραρτήματος.

* Σημείο αξιολόγησης είναι αυτό που προβλέπεται για τον δείκτη LDEN.

Σημειώστε ότι ο ορισμός του Lnight δεν περιλαμβάνει προσθήκη 10 dB.

2.2 Εφαρμογή του LNIGHT

Για μακροπρόθεσμη έκθεση σε θορύβους ο δείκτης LNIGHT έχει αποδεδειγμένη σχέση με τις κατ' ιδίαν αναφερόμενες οχλήσεις ύπνου, π.χ. εκφραζόμενος με όρους εκατοστιαίου ποσοστού ατόμων που αναφέρουν έντονες διαταραχές ύπνου (%HS).

Ο LNIGHT επίσης είναι ο κατάλληλος δείκτης για ειδικές ιατρικές ή κοινωνικές επιδράσεις που προκαλούνται από την έκθεση σε θορύβους κατά τη διάρκεια της νύκτας (ποιότητα ύπνου, αφυπνίσεις, δυσκολίες να κοιμηθούν, κ.λπ.). Έτσι, αν μειωθεί η τιμή του LNIGHT σίγουρα θα μειωθούν όλες οι ανεπιθύμητες επιδράσεις επί της υγείας από νυκτερινή έκθεση σε θορύβους. Για μερικές ειδικές επιδράσεις και μερικούς συγκεκριμένους θορύβους, η χρήση προσθέτων δεικτών μπορεί να βελτιώσει την αποτελεσματικότητα των μέτρων.

3. Πρόσθετοι δείκτες θορύβου για ειδικές περιπτώσεις

Εκτός των δεικτών LDEN και LNIGHT μπορεί να αποδειχθεί αποτελεσματική η χρησιμοποίηση ειδικών δεικτών θορύβου και σχετικών οριακών τιμών. Παραδείγματα ακολουθούν.

Η εξεταζόμενη πηγή θορύβου λειτουργεί μόνο για μικρό χρονικό διάστημα (για παράδειγμα λιγότερο από το 20% του χρόνου των ολικών ημερησίων περιόδων ενός έτους, στη συνολική απογευματινή περίοδο ενός έτους ή στη συνολική νυχτερινή περίοδο ενός έτους).* Υπάρχει, σε μια ή περισσότερες περιόδους, ως μέσος όρος, ένας πολύ μικρός αριθμός γεγονότων (π.χ. λιγότερο από ένα ηχητικό γεγονός την ώρα, ηχητικό γεγονός οριζόμενο ως ο θόρυβος που διαρκεί λιγότερο από 5 λεπτά. Π.χ. ο θόρυβος από διερχόμενο τραίνο ή αεροπλάνο.

* Ο περιεχόμενος θόρυβος χαμηλών συχνοτήτων είναι ισχυρός.

* Ιδιαίτερη προστασία κατά τα Σαββατοκύριακα ή σε ορισμένες χρονικές στιγμές του έτους.

* Ειδική προστασία της απογευματινής περιόδου.

* Συνδυασμός θορύβων από διάφορες πηγές.

* Σχετικά ήσυχες περιοχές στην ύπαιθρο.

Οι εξής ειδικές περιπτώσεις μπορούν είτε να αντιμετωπισθούν με τον συντελεστή LDEN συνδυασμένο με τις ειδικές σχέσεις δόσης - επίπτωσης, ή με έναν ειδικό δείκτη θορύβου που χρησιμοποιεί τον LDEN διορθωμένο κατά τη διαφορά των σχέσεων δόσης - επίπτωσης σε σχέση με τις φυσιολογικές περιπτώσεις:

* Ο θόρυβος περιέχει έντονα τονικά συστατικά.

* Ο θόρυβος εμφανίζει ωθητικό χαρακτήρα.

Στην τελευταία περίπτωση, ο διορθωμένος δείκτης θα φέρει εντελώς διαφορετικό σύμβολο του 'LDEN' ή του 'Lden'.

ΠΑΡΑΡΤΗΜΑ II ΜΕΘΟΔΟΙ ΑΞΙΟΛΟΓΗΣΗΣ

1. Εισαγωγή

Οι τιμές του Lden και Lnight μπορούν να προσδιοριστούν είτε με μέτρηση (στο σημείο αξιολόγησης) ή με υπολογισμούς. Για προβλέψεις μόνο η μέθοδος του υπολογισμού εφαρμόζεται.

Οι μεταβατικές μέθοδοι υπολογισμού και μέτρησης παρουσιάζονται στις παραγράφους 2 και 3 του παραρτήματος.

Η παράγραφος 4 του παραρτήματος περιγράφει τη μεταβατική κατάσταση των σχέσεων δόσης - επίπτωσης.

2. Προσωρινές μέθοδοι μέτρησης του Lden και του Lnight

Αν κράτος μέλος χρησιμοποιεί ήδη μια νομότυπη μέθοδο μέτρησης, η μέθοδος αυτή θα προσαρμοστεί σύμφωνα με τον ορισμό των δεικτών που παρουσιάζεται στο παράρτημα I και σύμφωνα με τις αρχές των μακροπρόθεσμων μέσων μετρήσεων, όπως παρουσιάζονται στην ISO 1996-2: 1987 και στην ISO 1996-1: 1982.

Αν το κράτος μέλος δεν διαθέτει κάποια μέθοδο μέτρησης ή προτιμά να υιοθετήσει άλλη μέθοδο, η μέθοδος θα πρέπει να προσαρμόζεται με τον ορισμό του δείκτη και των αρχών που παρουσιάζονται στην ISO 1996-2: 1987 και ISO 1996-1: 1982.

3. Μεταβατικές μέθοδοι υπολογισμού του Lden και του Lnight

3.1 Προσαρμογή των εν ισχύι εθνικών μεθόδων

Αν το κράτος μέλος χρησιμοποιεί εθνικές μεθόδους για τον προσδιορισμό των μακροπροθέσμων δεικτών, οι μέθοδοι αυτές μπορούν να συνεχίσουν να εφαρμόζονται με την προϋπόθεση ότι είναι προσαρμοσμένες με τον ορισμό των δεικτών του παραρτήματος I. Για τις περισσότερες εθνικές μεθόδους το γεγονός αυτό συνεπάγεται την υιοθέτηση της απογευματινής περιόδου ως χωριστής περιόδου προς εξέταση και την εισαγωγή του μέσου όρου για ολόκληρο το έτος. Μερικές ισχύουσες μέθοδοι πρέπει επίσης να προσαρμοσθούν σε ό,τι αφορά τον αποκλεισμό ανακλάσεων στις προσόψεις, την ενσωμάτωση της νυχτερινής περιόδου και/ή το σημείο αξιολόγησης. Η εν λόγω προσαρμογή δεν πρέπει να επηρεάζει τη συνέχιση των εν εξελίξει προγραμμάτων περιορισμού των θορύβων, νομοτύπως διεξαγόμενων, ούτε την πορεία των οικονομικών αντισταθμίσεων και των συστημάτων καταπολέμησης των θορύβων, πράγματα που αποτελούν αναπόσπαστα μέρη των προγραμμάτων αυτών.

Η εξαγωγή μέσου όρου για ένα έτος απαιτεί ιδιαίτερη προσοχή. Στις διακυμάνσεις ενός έτους συμβάλλουν οι διακυμάνσεις των πηγών εκπομπής και οι διακυμάνσεις των ηχητικών μεταδόσεων.

3.2 Προσωρινές μέθοδοι υπολογισμού

Στα κράτη μέλη που δεν διαθέτουν κάποιες εθνικές μεθόδους ή στα κράτη μέλη που επιθυμούν να περάσουν σε κάποια άλλη μέθοδο, συνιστώνται οι παρακάτω μέθοδοι:

Για τον ΒiΟΜΗΧΑΝΙΚΟ ΘΟΡΥΒΟ: ISO 9613-2: "Acoustics - Attenuation of sound propagation outdoors, Part 2; General method of calculation".

Τα κατάλληλα στοιχεία για τις εκπομπές θορύβου (εισερχόμενα δεδομένα) λαμβάνονται από μετρήσεις σύμφωνα με μία από τις εξής μεθόδους:

* ISO 8297:1994 "Acoustics - Determination of sound power levels of multisource industrial plants for evaluation of sound pressure levels in the environment - Engineering method".

* EN ISO 3744: 1995 "Acoustics - Determination of sound power levels of noise using sound pressure - Engineering method in an essentially free field over a reflecting plane".

* EN ISO 3746: 1995 " Acoustics - Determination of sound power levels of noise sources using an enveloping measurement surface over a reflecting plane".

Για τους ΘΟΡΥΒΟΥΣ ΑΠΟ ΤΑ ΑΕΡΟΠΛΑΝΑ κοντά στα αεροδρόμια: ECAC.CEAC Doc. 29 "Report on Standard Method of Computing Noise Contours around Civil Airports", 1997. Από τις διάφορες μεθόδους προσομοίωσης των πτητικών οδών, χρησιμοποιείται η τεχνική τμηματοποίησης όπως αναφέρεται στο μέρος 7.5 του ECAC.CEAC Doc. 29.

Για ΘΟΡΥΒΟΥΣ ΟΔΙΚΗΣ ΚΥΚΛΟΦΟΡΙΑΣ: Η γαλλική εθνική μέθοδος υπολογισμού "NMPB", όπως δημοσιεύθηκε στο "Arrκtι du 5 mai 1995 relatif au bruit des infrastructures routiθres, Journal officiel du 10 mai 1995, article 6" και στη γαλλική προδιαγραφή "XPS 31-133". Αναφορικά με τα εισερχόμενα δεδομένα που αφορούν τις εκπομπές, τα έγγραφα αυτά αναφέρονται στον "Guide du bruit des transports terrestres, fascicule prιvision des niveaux sonores, CETUR 1980".

Για τους ΘΟΡΥΒΟΥΣ ΤΩΝ ΣΙΔΗΡΟΔΡΟΜΩΝ: Η εθνική μέθοδος υπολογισμού "Standaard-Rekenmethode II" της Ολλανδίας, όπως δημοσιεύεται στο "Reken- en Meetvoorschrift Railverkeerslawaai '96, Ministerie Volkshuisvesting, Ruimtelijke Ordening en Milieubeheer, 20 November 1996".

Όλες οι παραπάνω μέθοδοι προσαρμόζονται προς τον ορισμό του LDEN και του LNIGHT. Όχι αργότερα από την 1η Ιουλίου 2003, η Επιτροπή δημοσιεύει κατευθυντήριες γραμμές για τις αναθεωρημένες μεθόδους και παρέχει δεδομένα εκπομπής από αεροπορικούς θορύβους και θορύβους οδικής και σιδηροδρομικής κυκλοφορίας με βάση τα υπάρχοντα στοιχεία.

Αν τα κράτη μέλη επιθυμούν να χρησιμοποιήσουν κάποια άλλη μέθοδο από αυτήν που περιγράφεται στις παραγράφους 3.1 ή 3.2 του παραρτήματος, πρέπει να είναι σε θέση να δείξουν ότι η μέθοδος που προτείνουν δίδει ισοδύναμα αποτελέσματα προς αυτά των προαναφερομένων.

4. Σχέσεις δόσης - επίπτωσης για τη μεταβατική περίοδο

Για να γίνει δυνατή η αξιολόγηση των επιπτώσεων του θορύβου επί του πληθυσμού πρέπει να υπάρχουν οι σχέσεις δόσης - επίπτωσης. Οι σχέσεις αυτές θα εισαχθούν σε μελλοντικές αναθεωρήσεις του παρόντος παραρτήματος. Για την μεταβατική περίοδο μπορούν να χρησιμοποιηθούν οι σχέσεις ενός εγγράφου θέσεων της ομάδας εργασίας της Επιτροπής 2 "Dose/Effect" αναφορικά με τις τρέχουσες γνώσεις επί των σχέσεων αυτών, σχέσεις προερχόμενες από τη βιβλιογραφία ή καθορισθείσες από τα κράτη μέλη.

ΠΑΡΑΡΤΗΜΑ III MINIMΟΥM ΑΠΑΙΤΗΣΕΙΣ ΓΙΑ ΛΟΓΙΣΜΙΚΟ ΧΑΡΤΟΓΡΑΦΗΣΗΣ

Το λογισμικό χαρτογράφησης θορύβων που χρησιμοποιείται για την εφαρμογή του άρθρου 7 της οδηγίας πρέπει να ικανοποιεί τις εξής μίνιμουμ απαιτήσεις:

* Να βασίζεται σε μεθόδους υπολογισμού όπως ορίζονται στο άρθρο 6 και στο παράρτημα II.

* Να περιέχει κάποια εγκατάσταση προσομοίωσης χώρων.

* Να περιέχει μοντέλα εκπομπής από πηγή. Γεωμετρικά στοιχεία των πηγών θορύβου μπορούν να ληφθούν από την εγκατάσταση προσομοίωσης χώρων.

* Να περιέχει εγκατάσταση υπολογισμού διάδοσης θορύβου.

* Να περιέχει εγκατάσταση παρουσίασης των στοιχείων χαρτογράφησης αναφορικά με τα επίπεδα εξωτερικών θορύβων.

* Να περιέχει διεπαφή εξαγωγής δεδομένων προς τις κοινοτικές τράπεζες δεδομένων. Η εξαγωγή αυτή πραγματοποιείται σύμφωνα με το παράρτημα VI χρησιμοποιώντας τυποποιημένο μορφότυπο που θα οριστεί σε σχετική κατευθυντήρια γραμμή της Επιτροπής.

ΠΑΡΑΡΤΗΜΑ IV MINIMΟΥM ΑΠΑΙΤΗΣΕΙΣ ΓΙΑ ΤΟΥΣ ΧΑΡΤΕΣ ΘΟΡΥΒΟΥ

1. Χάρτης θορύβου είναι μια παρουσίαση δεδομένων σχετικά με ένα από τα εξής θέματα:

* Μια υπάρχουσα, μια προγενέστερη ή μια προβλεπόμενη ηχητική κατάσταση υπό μορφή δείκτου θορύβου.

* Η υπέρβαση μιας οριακής τιμής (χάρτης αντίθεσης).

* Ο αριθμός κτιρίων σε μια ορισμένη περιοχή που εκτίθεται σε ειδικές τιμές του δείκτη θορύβων.

* Ο αριθμός των επηρεαζομένων ανθρώπων (όχληση, διαταραχές ύπνου ή άλλο τι) σε κάποια περιοχή.

* Σχέσεις κόστους - ωφελείας ή άλλα οικονομικά στοιχεία για τα μέτρα ή τα σενάρια αντιμετώπισης της κατάστασης.

2. Οι χάρτες θορύβου παρουσιάζονται ως:

* Γραφικές παραστάσεις.

* Αριθμητικά δεδομένα σε πίνακες.

* Αριθμητικά δεδομένα υπό ηλεκτρονική μορφή.

3. Οι χάρτες θορύβου χρησιμοποιούνται για τους εξής σκοπούς:

* Παρέχουν μια βάση για τα δεδομένα που αποστέλλονται στην Επιτροπή, σύμφωνα με το άρθρο 10(2) και το παράρτημα VI της οδηγίας.

* Παρέχουν πηγή πληροφοριών για τους πολίτες, σύμφωνα με το άρθρο 9 της οδηγίας.

* Παρέχουν κάποια βάση για σχέδια δράσης, σύμφωνα με το άρθρο 8 της οδηγίας.

Καθένας από τους στόχους αυτούς απαιτεί διαφορετικούς τύπους χαρτών θορύβου.

4. Οι μίνιμουμ απαιτήσεις για τους χάρτες θορύβου αναφορικά με τα δεδομένα που αποστέλλονται στην Επιτροπή, δίδονται στις παραγράφους 1.5, 1.6, 1.7, 2.5, 2.6 και 2.7 του παραρτήματος VI της οδηγίας.

5. Για την ενημέρωση των πολιτών σύμφωνα με το άρθρο 9 της οδηγίας και για την εκπόνηση σχεδίων δράσης σύμφωνα με το άρθρο 8 της οδηγίας, απαιτούνται πρόσθετα και πιο λεπτομερή πληροφοριακά στοιχεία, όπως:

* Γραφική παράσταση.

* Χάρτες αντίθεσης, στους οποίους παρουσιάζονται οι υπερβάσεις της οριακής τιμής.

* Διάφοροι χάρτες, στους οποίους παριστάνεται η τρέχουσα κατάσταση σε σχέση με μελλοντικές καταστάσεις.

* Χάρτες στους οποίους παρουσιάζεται η τιμή του δείκτη θορύβου μπροστά σε επιλεγμένα κτίρια (σε διάφορα ύψη).

Τα κράτη μέλη πρέπει να διαθέτουν κανονισμούς σχετικά με τον τύπο και την μορφή των εν λόγω χαρτών θορύβου.

6. Εκπονούνται στρατηγικοί χάρτες θορύβου τοπικής ή εθνικής χρήσεως για αξιολογήσεις σε ύψος 4 μέτρων και για φάσεις 5 dB των δεικτών LDEN και LNIGHT, όπως ορίζεται στο παράρτημα VI της οδηγίας.

7. Για τις οικιστικές περιοχές εκπονούνται ιδιαίτεροι στρατηγικοί χάρτες θορύβου για τους θορύβους οδικής, σιδηροδρομικής και αεροπορικής κυκλοφορίας και για τους βιομηχανικούς θορύβους. Προσαρτώνται ακόμη χάρτες για άλλες πηγές θορύβου.

8. Η Επιτροπή θα εκπονήσει κατευθυντήριες γραμμές για παραπέρα καθοδήγηση αναφορικά με τους χάρτες θορύβου και τη χαρτογράφηση του θορύβου.

ΠΑΡΑΡΤΗΜΑ V ΜΙΝΙΜΟΥΜ ΑΠΑΙΤΗΣΕΙΣ ΓΙΑ ΣΧΕΔΙΑ ΔΡΑΣΗΣ

1. Τα σχέδια δράσης θα παρουσιάζουν τουλάχιστον τα εξής στοιχεία:

* Περιγραφή της οικιστικής περιοχής (διαστάσεις, γεωγραφική θέση, αριθμός κατοίκων, χρήση γης, κύριες πηγές θορύβου, τύπος κτιρίων και χρήση αυτών), μεγάλες οδικές και σιδηροδρομικές αρτηρίες ή μεγάλα αεροδρόμια (γεωγραφική θέση, μεγέθη, δεδομένα κυκλοφορίας, περίχωρα).

* Υπεύθυνη αρχή.

* Νομικό πλαίσιο.

* Οριακές τιμές σύμφωνα με το άρθρο 5.

* Περίληψη αποτελεσμάτων της χαρτογράφησης θορύβου.

Ανάλυση της υγειονομικής κατάστασης των πολιτών, με βάση τους χάρτες θορύβου και τις σχέσεις δόση-επίπτωση.* Επισήμανση προβλημάτων.

* Εν εξελίξει ή εφαρμοζόμενα μέτρα και δράσεις κατά του θορύβου.

* Καταστάσεις προς βελτίωση.

* Σχεδιαζόμενες δράσεις των αρμοδίων αρχών για τα επόμενα πέντε χρόνια, περιλαμβανομένων και δράσεων για τη διατήρηση των σχετικά ήσυχων περιοχών.

* Προϋπολογισμοί δράσεων.

* Μακροπρόθεσμη στρατηγική.

* Καταγραφή των δημοσίων διαβουλεύσεων σύμφωνα με το άρθρο 9 (2).

* Ενδεχομένως αξιολογήσεις κόστους/απόδοσης και κόστους/ωφελείας.

Στις δράσεις των αρμοδίων αρχών συγκαταλέγονται:

* Κυκλοφοριακός σχεδιασμός, με ενδεχόμενη ανακατανομή της κυκλοφορίας, υιοθέτηση και επιβολή ορίων ταχύτητας, προώθηση των δημοτικών μεταφορών και των μεικτών τρόπων μεταφοράς (π.χ. μετάβαση από τις οδικές στις σιδηροδρομικές μεταφορές), κ.λπ.

* Χωροτακτικός σχεδιασμός.

* Τεχνικά μέτρα επί των πηγών, περιλαμβανομένων και των οδικών εκτάσεων και των σιδηροδρομικών αρτηριών.

* Επιλογή πηγών χαμηλού θορύβου.

* Περιορισμοί στη διάδοση των θορύβων (ηχητικά φράγματα, σήραγγες, μόνωση κτιρίων κ.λπ.).

* Άδειες εκμετάλλευσης/λειτουργίας.

* Εκστρατείες ενημέρωσης του κοινού.

* Έλεγχοι του θορύβου (σε ένα ή περισσότερα σημεία ώστε να αποτιμάται αν και κατά πόσο οι εκπεμπόμενοι θόρυβοι εμπίπτουν στα προκαθορισθέντα όρια).

* Οικονομικά μέτρα, όπως τέλη και ποινές.

Οι δράσεις θα διαθέτουν τον ενδεδειγμένο προϋπολογισμό, εγκριθέντα από τις αρμόδιες αρχές.

Οι σχεδιαζόμενες δράσεις για τις οποίες δεν έχει ακόμη εγκριθεί προϋπολογισμός, θα αναφέρονται χωριστά, με αναφορά του χρονικού ορίου στο οποίο αναμένεται η χρηματοδότηση.

Στα σχέδια δράσης θα αναφέρονται τα προσδοκώμενα αποτελέσματα, αναφορικά με τη μείωση του αριθμού των επηρεαζόμενων ανθρώπων (οχλήσεις, διαταραχές ύπνου ή άλλο τι).

2. Η Επιτροπή θα εκπονήσει κατευθυντήριες γραμμές με περαιτέρω οδηγίες για τα σχέδια δράσης.

ΠΑΡΑΡΤΗΜΑ VI ΔΕΔΟΜΕΝΑ ΓΙΑ ΤΗΝ ΕΠΙΤΡΟΠΗ

Τα δεδομένα που αποστέλλονται στην Επιτροπή έχουν ως εξής:

1. ΓΙΑ ΟΙΚΙΣΤΙΚΕΣ ΠΕΡΙΟΧΕΣ

1.1 Λεπτομερής περιγραφή των οικιστικών περιοχών: γεωγραφική θέση, διαστάσεις, αριθμός κατοίκων.

1.2 Αρμόδια αρχή.

1.3 Προγράμματα ελέγχου θορύβου που έχουν εκτελεστεί στο παρελθόν και εφαρμοζόμενα μέτρα κατά του θορύβου.

1.4 Εφαρμοζόμενες μέθοδοι υπολογισμού ή μέτρησης.

1.5 Σε περίπτωση εφαρμογής των μεταβατικών μεθόδων υπολογισμού σύμφωνα με το παράρτημα ΙΙ: συνολικός αριθμός ατόμων που ζουν σε κτίρια εκτεθειμένα σε εξής επίπεδα του LDEN σε dB και 4 m ύψος στην πιο εκτεθειμένη πρόσοψη: < 55, 55-59, 60-64, 65-69, 70-74, 75-79, >79, χωριστά για θορύβους από οδική, σιδηροδρομική και αεροπορική κυκλοφορία και από βιομηχανικές πηγές. Τα νούμερα δίδονται με προσέγγιση 100 ατόμων (π.χ.: 5200 = μεταξύ 5150 και 5249, 100 = μεταξύ 50 και 149, 0 = μικρότερο των 50).

Επιπλέον, πρέπει να αναφέρεται πόσα άτομα των παραπάνω κατηγοριών ζουν σε κτίρια τα οποία έχουν:

* Ειδική μόνωση κατά συγκεκριμένου θορύβου.

* Μια σχετικά ήσυχη πρόσοψη.

Επιπλέον θα αναφέρεται ο αριθμός των σχολείων και νοσοκομείων που εκτίθενται σε κάποια από τις παραπάνω κλίμακες τιμών του LDEN και ο αριθμός των μαθητών και ασθενών που θίγονται από την προαναφερόμενη κατάσταση.

Δίδεται επίσης η συνολική έκταση πάρκων (σε km2) με τα προαναφερόμενα στοιχεία όσον αφορά το LDEN.

Αναφέρεται επίσης πόσες μεγάλες οδικές και σιδηροδρομικές αρτηρίες και μεγάλα αεροδρόμια, όπως ορίζεται στο άρθρο 3 της οδηγίας, συμβάλλουν στην προαναφερόμενη κατάσταση..

Σε περίπτωση που εφαρμόζονται κοινές μέθοδοι σύμφωνα με το άρθρο 6 (2) και το παράρτημα ΙΙ, οι προαναφερόμενες ηχητικές κλίμακες επεκτείνονται ως εξής: < 50, 50-54, ενώ διαγράφεται η <55 dB.

1.6 Όταν εφαρμόζονται οι μεταβατικές μέθοδοι, σύμφωνα με το παράρτημα ΙΙ: ο συνολικός αριθμός ατόμων (σε εκατοντάδες) που ζουν σε κτίρια εκτεθειμένα σε κάποια από τις εξής τιμές του LNIGHT σε dB και ύψος 4 m, στην πιο εκτεθειμένη πρόσοψη: <45, 45 - 49, 50 - 54, 55 - 59, 60 - 64, 65 - 69, 70 - 74, >74, χωριστά για θορύβους οδικής, σιδηροδρομικής και αεροπορικής κυκλοφορίας και για βιομηχανικές πηγές.

Επιπλέον, πρέπει να αναφέρεται ο αριθμός των ατόμων που υπάγονται στις παραπάνω κατηγορίες και κατοικούν σε κτίρια τα οποία:

* Διαθέτουν ειδική μόνωση κατά συγκεκριμένων θορύβων.

* Διαθέτουν μια σχετικά ήσυχη πρόσοψη.

Πρέπει επίσης να αναφέρεται πόσες μεγάλες οδικές και σιδηροδρομικές αρτηρίες και μεγάλα αεροδρόμια συμβάλλουν στην προαναφερόμενη κατάσταση.

Όταν εφαρμόζονται οι κοινές μέθοδοι, σύμφωνα με το άρθρο 6 (2) και το παράρτημα ΙΙ, οι προαναφερόμενες ηχητικές κλίμακες επεκτείνονται ως εξής: < 40, 40-44, ενώ διαγράφεται το <45dB.

1.7 Το μέγεθος (σε km2) και το σχετικό μέγεθος (σε % της συνολικής έκτασης της οικιστικής περιοχής) των δημοσίων πάρκων και άλλων περιοχών δημόσιας ψυχαγωγίας με τιμές του LDEN κάτω των 55 dB, όπως διαμορφώνονται από κάθε πηγή θορύβου.

1.8 Περίληψη του σχεδίου δράσης καλύπτοντος τα ζητήματα τα αναφερόμενα στο παράρτημα V, δεν θα υπερβαίνει τις 10 σελίδες.

2. ΜΕΓΑΛΕΣ ΟΔΙΚΕΣ ΚΑΙ ΣΙΔΗΡΟΔΡΟΜΙΚΕΣ ΑΡΤΗΡΙΕΣ ΚΑΙ ΜΕΓΑΛΑ ΑΕΡΟΔΡΟΜΙΑ

2.1 Γενική περιγραφή των οδικών και σιδηροδρομικών αρτηριών ή αεροδρομίων: γεωγραφική θέση, μεγέθη, δεδομένα περί της κυκλοφορίας.

2.2 Χαρακτηριστικά στοιχεία των περιχώρων: οικισμοί, χωριά, εξοχή ή άλλο τι, πληροφορίες περί της χρήσης γης, τύπος κτιρίων και χρήση τους, άλλες πηγές θορύβου.

2.3 Προγράμματα ελέγχου των θορύβων, εκτελεσθέντα στο παρελθόν και εφαρμοζόμενα μέτρα κατά του θορύβου.

2.4 Εφαρμοζόμενες μέθοδοι υπολογισμού και μέτρησης.

2.5 Όταν εφαρμόζονται μεταβατικές μέθοδοι, σύμφωνα με το παράρτημα ΙΙ: ο συνολικός αριθμός ατόμων (σε εκατοντάδες) εκτός οικισμών που ζουν σε κτίρια εκτεθειμένα σε μια από τις εξής ηχητικές κλίμακες τιμών του LDEN, σε dB και ύψος 4 m από το έδαφος και σε 2,0 ± 0,2 m μπροστά από την πιο εκτεθειμένη πρόσοψη: 55-59, 60-64, 65-69, 70-74, 75-79, >79.

Εκτός αυτών θα αναφέρεται επίσης ο αριθμός των ατόμων των παραπάνω κατηγοριών, ζώντων σε κτίρια τα οποία:

* Διαθέτουν ειδική μόνωση κατά συγκεκριμένων θορύβων.

* Διαθέτουν μια σχετικά ήσυχη πρόσοψη.

Επιπλέον θα αναφέρεται ο αριθμός σχολείων και νοσοκομείων που εκτίθενται σε κάθε μια από τις προαναφερόμενες κλίμακες του LDEN και ο αριθμός μαθητών και ασθενών αντιστοιχούντων στα νούμερα αυτά.

Όταν εφαρμόζονται οι κοινές μέθοδοι σύμφωνα με το άρθρο 6 (2) και το παράρτημα ΙΙ, οι προαναφερόμενες κλίμακες επεκτείνονται με την προσθήκη: 50-54 dB.

2.6 Όταν εφαρμόζονται οι μεταβατικές μέθοδοι σύμφωνα με το παράρτημα ΙΙ: ο συνολικός αριθμός ατόμων (σε εκατοντάδες) εκτός οικιστικών περιοχών που ζουν σε κτίρια εκτεθειμένα σε κάποια από τις εξής κλίμακες τιμών του LNIGHT σε dB, στην πιο εκτεθειμένη πρόσοψη: 45-49, 50-54, 55-59, 60-64, 65-69, 70-74, >74.

Επιπλέον θα αναφέρεται ο αριθμός των προαναφερομένων ατόμων που ζουν σε κτίρια τα οποία:

* Διαθέτουν ειδική μόνωση κατά συγκεκριμένου θορύβου.

* Διαθέτουν μια σχετικά ήσυχη πρόσοψη.

Όταν εφαρμόζονται οι κοινές μέθοδοι, σύμφωνα με το άρθρο 6 (2) και το παράρτημα ΙΙ οι προαναφερόμενες κλίμακες επεκτείνονται με την προσθήκη: 40-44 dB.

2.7 Η συνολική έκταση (σε km2) που εκτίθεται σε τιμές του LDEN ψηλότερες των 55, 65 και 75 dB αντίστοιχα. Επιπλέον ο συνολικός αριθμός κτιρίων (σε εκατοντάδες) και ο συνολικός αριθμός ατόμων (σε εκατοντάδες) που ζουν σε κάθε μια από τις προαναφερόμενες περιοχές. Τα νούμερα αυτά περιλαμβάνουν τις οικιστικές περιοχές.

Οι ισοϋψείς καμπύλες 55 και 65 dB θα παρουσιάζονται επίσης σε έναν ή περισσότερους χάρτες, όπου περιλαμβάνονται πληροφορίες για τη γεωγραφική θέση των χωριών, πόλεων και οικιστικών περιοχών εντός των καμπυλών.

2.8 Περίληψη σχεδίου δράσης η οποία καλύπτει τα σχετικά θέματα τα αναφερόμενα στο παράρτημα V, η οποία δεν θα υπερβαίνει τις 10 σελίδες.

3. ΟΔΗΓΙΕΣ

Η Επιτροπή θα εκπονήσει κατευθυντήριες γραμμές με περαιτέρω οδηγίες για την αποστολή των αναφερομένων δεδομένων.

ΟΙΚΟΝΟΜΙΚΟ ΔΕΛΤΙΟ

1. Τίτλος της δράσης

Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την αξιολόγηση και τη διαχείριση του περιβαλλοντικού θορύβου.

2. Γραμμή προϋπολογισμού

B4-3040

3. Νομική βάση

Άρθρο 175 της συνθήκης ΕΚ

4. Περιγραφη της δρασης

4.1 Γενικός στόχος

Σύμφωνα με τις υποδείξεις της Πράσινης Βίβλου σχετικά με τη μελλοντική πολιτική θορύβου (COM(96) 540 τελικό), τη θετική απάντηση του Ευρωπαϊκού Κοινοβουλίου για την Πράσινη Βίβλο (ΕΕ C 200, 30.6.1997, σ. 28) και τη θετική απάντηση περισσοτέρων των 200 άλλων ενδιαφερομένων μερών (και των κρατών μελών), η Επιτροπή εκπόνησε μια πρόταση η οποία θα αποτελέσει τη βάση μιας αποτελεσματικότερης και συνεπέστερης προσέγγισης του περιβαλλοντικού θορύβου στην Κοινότητα. Στην προτεινόμενη οδηγία προβλέπονται τα εξής:

* Εναρμόνιση των δεικτών θορύβου και των μεθόδων αξιολόγησης.

* Χαρτογράφηση θορύβου σε οικιστικές περιοχές και κοντά σε μεγάλες οδικές και σιδηροδρομικές αρτηρίες και αεροδρόμια.

* Σχέδια δράσης για τη μείωση του θορύβου σε οικιστικές περιοχές και κοντά σε μεγάλες οδικές και σιδηροδρομικές αρτηρίες και μεγάλα αεροδρόμια.

* Ενημέρωση του κοινού.

* Τράπεζα δεδομένων της Ευρωπαϊκής Ένωσης για τα αποτελέσματα των χαρτογραφήσεων και των σχεδίων δράσης, περιοδική δημοσίευση σε επιθεωρήσεις της ΕΕ.

* Σχεδιασμός κοινοτικών στόχων, στρατηγικών και δράσεων για τη μείωση του αριθμού των πολιτών που επηρεάζονται από τον περιβαλλοντικό θόρυβο.

Βελτίωση της κοινοτικής πολιτικής για τις εκπομπές θορύβου.

Στην προτεινόμενη οδηγία ζητείται από την Επιτροπή:

* Να δημοσιεύει πληροφορίες σχετικά με τις αρμόδιες αρχές, τις επιλεχθείσες οικιστικές περιοχές, τις οδικές και σιδηροδρομικές αρτηρίες και τα αεροδρόμια.

* Να συλλέγει και αξιολογεί τις περιλήψεις δεδομένων για τους χάρτες θορύβου και για τα σχέδια δράσης και να δημοσιεύει τα αποτελέσματα, κάθε πέντε χρόνια, την πρώτη έκθεση προς δημοσίευση εντός τεσσάρων ετών και τριών μηνών μετά από την ημερομηνία θέσεως σε ισχύ της οδηγίας.

* Να παρέχει εισερχόμενα δεδομένα εισόδου (input) (εκπομπές θορύβων από αεροπλάνα, αυτοκίνητα οχήματα, σιδηροδρομικά οχήματα, από διαφόρους τύπους οδοστρώματος και σιδηροδρομικών γραμμών, κ.λπ.) για την εκπόνηση των «μεταβατικών συνιστωμένων μεθόδων υπολογισμού» για θορύβους από τις μεταφορές και για τις οριστικές κοινές μεθόδους. Να διατηρεί τα σχετικά δεδομένα σε τράπεζες δεδομένων.

* Να εκπονεί, διατηρεί, βελτιώνει και επεκτείνει τις μεθόδους αξιολόγησης και να προτείνει προσαρμογές των σχετικών παραρτημάτων.

* Να εφαρμόζει προγράμματα ποιοτικής προστασίας για τις μεθόδους αξιολόγησης.

* Να διατυπώνει προτάσεις προς το Ευρωπαϊκό Κοινοβούλιο και το Συμβούλιο 1) για μακροπρόθεσμους και μεσοπρόθεσμους στόχους περιορισμού του αριθμού ατόμων που υποφέρουν από θορύβους 2) για τις στρατηγικές και τα μέτρα που απαιτούνται για την επίτευξη των στόχων 3) για μια στρατηγική προστασίας των σχετικά ήσυχων περιοχών στην ύπαιθρο. Η πρώτη πρόταση πρέπει να κατατεθεί μέσα σε 5 χρόνια μετά από την ημερομηνία θέσεως σε ισχύ της οδηγίας. Προβλέπεται αναθεώρηση κάθε 5 χρόνια.

* Να οργανώνει τις συσκέψεις της Κανονιστικής Επιτροπής.

Να παρουσιάζει μια έκθεση αξιολόγησης προς το Ευρωπαϊκό Κοινοβούλιο και το Συμβούλιο, κάθε 5 χρόνια, ξεκινώντας 10 χρόνια μετά από την ημερομηνία θέσεως σε ισχύ της οδηγίας.

4.2 Καλυπτόμενη περίοδος και ρυθμίσεις ανανέωσης

* Μέσα σε 6 χρόνια από την ημερομηνία θέσεως σε ισχύ της οδηγίας η Επιτροπή καταθέτει έκθεση προς το Ευρωπαϊκό Κοινοβούλιο και το Συμβούλιο περί της εφαρμοζόμενης στρατηγικής και των σχετικών μέτρων και ενδεχομένως πρόταση τροποποίησης της οδηγίας.

* Εκπονείται έκθεση αξιολόγησης κατά το 7ο έτος μετά από τη θέση σε ισχύ της οδηγίας.

5. Κατάταξη δαπανών ή εσόδων

5.1 Μη υποχρεωτικές δαπάνες

5.2 Διαφορικές χορηγήσεις

6. Τύπος δαπανών ή εσόδων

Οι περισσότερες δαπάνες χρηματοδοτούνται κατά 100%.

7. Οικονομικές επιπτώσεις

7.1 Μέθοδος υπολογισμού του συνολικού κόστους της δράσης (σχέση μεταξύ επιμέρους και συνολικού κόστους)

Οι δαπάνες της Επιτροπής έχουν ως εξής:

* Συσκέψεις της επιτροπής καθοδήγησης και των ομάδων εργασίας.

* Δημοσίευση εγγράφων των ομάδων εργασίας.

* Μελέτες στήριξης των εργασιών των ομάδων εργασίας.

* Κατευθυντήριες γραμμές για τις «προσωρινά συνιστώμενες μεθόδους» και τη συλλογή και δημοσίευση δεδομένων εκπομπής των διαφόρων πηγών για τις εν λόγω μεθόδους.

* Κατευθυντήριες γραμμές για τις «κοινές μεθόδους υπολογισμού» και τη συλλογή δεδομένων, τη δημοσίευση και διατήρηση των σχετικών τραπεζών δεδομένων.

* Συλλογή και αξιολόγηση των δεδομένων από τους χάρτες θορύβου και τα σχέδια δράσης και δημοσίευση των αποτελεσμάτων.

* Υιοθέτηση ενός προγράμματος ποιοτικής προστασίας.

* Εκπόνηση έκθεσης προς το Ευρωπαϊκό Κοινοβούλιο και το Συμβούλιο περί των στόχων, της στρατηγικής και των μέτρων.

* Συσκέψεις της Κανονιστικής Επιτροπής.

* Αξιολόγηση της οδηγίας.

Μη υποχρεωτικές δαπάνες, ως εξής:

* Εκπόνηση και δημοσίευση κατευθυντηρίων γραμμών.

* Εντολές προς το CEN για την εκπόνηση ευρωπαϊκών προδιαγραφών επί ειδικών θεμάτων.

Το κόστος των προαναφερομένων δράσεων υπολογίζεται ως εξής:

(1) Επιτροπή καθοδήγησης: το 2000 μια συνεδρίαση, 7 000 ευρώ, τα επόμενα χρόνια 2 συνεδριάσεις 14 000 ευρώ. Ομάδες εργασίας: το κόστος 4 ήδη εν ενεργεία ομάδων εργασίας αναλαμβάνεται από άλλη ΓΔ. Ο προϋπολογισμός του 2000 για τις απομένουσες 6 εν λειτουργία ομάδες εργασίας είναι 13 000 ευρώ, πράγμα που αφήνει περιθώρια για λιγότερη από μια συνεδρίαση ανά ομάδα εργασίας. Αυτό δεν επαρκεί για να γίνει κάποια πρόοδος, αφού κρίνεται ότι χρειάζονται 2 συνεδριάσεις - 6 ομάδες εργασίας, 12 συνεδριάσεις των 4 000 ευρώ, δηλαδή 48 000 ευρώ - Συνολικές δαπάνες για την Επιτροπή καθοδήγησης και τις ομάδες εργασίας κατά το έτος n+1 και τα επόμενα: 62 000 ευρώ.

(2) Δημοσίευση Εγγράφων θέσεων των ομάδων εργασίας: η κύρια δημοσίευση θα γίνει μέσω του Internet, χωρίς εξωτερικό κόστος. Επιπροσθέτως εκτυπώνεται και μοιράζεται περιορισμένος αριθμός σκληρών αντιγράφων για τα οποία επαρκούν 10 000 ευρώ για όλα τα χρόνια.

(3) Μελέτες υποστήριξης των ομάδων εργασίας: το μεγαλύτερο μέρος της έρευνας που χρειάζεται για την ανάπτυξη μεθόδων αξιολόγησης και για τη μελέτη των επιπτώσεων επί της υγείας προέρχεται από προγράμματα όπως το πέμπτο πρόγραμμα ΕΤΑ. Πρέπει να εκτελεστούν πρόσθετες επισκοπήσεις της διαθέσιμης τεχνογνωσίας και να εκπονηθούν έγγραφα θέσεων των ομάδων. Ο προϋπολογισμός 2000 της ΓΔ ENV για τον σκοπό αυτόν είναι 175 000 ευρώ (όπου περιλαμβάνεται και μελέτη για τις χορτοκοπτικές μηχανές της WG 7). Εξετάζοντας τις ανάγκες των ομάδων εργασίας (π.χ. σχετικά με μελέτες κόστους/ωφελειών, τη χαρτογράφηση και τη σχέση μεταξύ εκπομπής και αντίληψης), ένας τέτοιος προϋπολογισμός δεν επαρκεί για τις ανάγκες των επομένων ετών και πρέπει να αυξηθεί στις 300 000 ευρώ τα επόμενα χρόνια.

(4) Η σύνταξη και δημοσίευση των μεταβατικών μεθόδων υπολογισμού αλλά και τη συλλογή και δημοσίευση των εισερχομένων δεδομένων για τις εν λόγω μεθόδους θα αρχίσει το 2001 και θα περατωθεί ένα χρόνο μετά από τη θέση σε ισχύ της οδηγίας (2002 + 1 = 2003). Απαιτούνται 100 000 ευρώ το χρόνο.

(5) Οι εργασίες για τις κατευθυντήριες γραμμές και τις τράπεζες δεδομένων των οριστικών κοινών μεθόδων μπορούν να ξεκινήσουν όταν οι τελευταίες φτάσουν σε στάδιο ωρίμανσης. Πρέπει να περιμένει κανείς ότι αυτό θα συμβεί περί το 2004. Κατά τη διάρκεια 3 περίπου ετών θα απαιτηθεί προϋπολογισμός 500 000 έως 1 εκατ. ευρώ για την εκπόνηση των κατευθυντηρίων γραμμών, τις μετρήσεις και τη δημοσίευση των εισερχομένων δεδομένων για τις εκπομπές των πηγών. Μετά από την αρχική δημοσίευση των μεθόδων και των δεδομένων εκπομπής, ο προϋπολογισμός μπορεί να μειωθεί στα 500 000 ευρώ.

(6) Η συλλογή και αξιολόγηση των δεδομένων των χαρτών θορύβου και των σχεδίων δράσης ξεκινάει 3 χρόνια μετά από τη θέσπιση της οδηγίας, δηλαδή περίπου το 2005. Θα χρειαστούν 100 000 περίπου ευρώ τον χρόνο.

(7) Πρέπει να εκπονηθεί πρόγραμμα ποιοτικής προστασίας των οριστικών κοινών μεθόδων. Η δράση πρέπει να ξεκινήσει εκ παραλλήλου με τη δράση αριθ. 5 - Πιστεύεται ότι θα επαρκέσουν 100 000 ευρώ κατά τη διάρκεια 2 χρόνων.

(8) Η εκπόνηση της πρότασης για τους στόχους, τις στρατηγικές και τα μέτρα. Χρειάζεται προσωπικό της Επιτροπής γι'αυτό καθώς και για τα πορίσματα των εγγράφων θέσεων, όπως αναφέρονται στα σημεία (2) και (3) παραπάνω.

(9) Συνεδριάσεις της Κανονιστικής Επιτροπής. Θα πρέπει να ξεκινήσουν γρήγορα μετά από τη θέσπιση της οδηγίας. Προς υπόμνηση.

(10) Αξιολόγηση της οδηγίας: όχι πριν από το 2009. Κόστος προς υπόμνηση.

7.2 Ανάλυση κόστους κατά θέμα

Δέσμευση χορηγήσεων σε εκατομμύρια ευρώ (σε τρέχουσες τιμές)

>ΘΕΣΗ ΠIΝΑΚΑ>

7.3 Λειτουργικές δαπάνες για μελέτες, εμπειρογνώμονες κ.λπ. περιλαμβανόμενες στο μέρος Β του προϋπολογισμού

Δέσμευση χορηγήσεων σε εκατομμύρια ευρώ (σε τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα δεσμεύσεων και πληρωμής χορηγήσεων

εκατ. ευρώ

>ΘΕΣΗ ΠIΝΑΚΑ>

8. Μέτρα πρόληψης της απάτησ

Βασικές διαδικασίες της Επιτροπής για συμβάσεις μελετών

9. Στοιχεία ανάλυσης κόστους-αποδοσης

9.1 Ειδικοί και ποσοτικοί στόχοι, πληθυσμός-στόχος

Η εμπειρία των κρατών μελών δείχνει ότι μπορεί να μειωθεί σημαντικά ο αριθμός των επηρεαζομένων ανθρώπων από τον θόρυβο αλλά και των προκαλουμένων ζημιών, μέσω δράσεων που κοστίζουν λιγότερο από το 10% των ζημιών. Το κόστος και τα οφέλη των δράσεων δεν μπορούν να συνδεθούν άμεσα με την παρούσα οδηγία επειδή εξαρτώνται από τη θέσπιση εθνικών ορίων και σχετικής εθνικής νομοθεσίας αλλά και από τα αποτελέσματα μελλοντικών μελετών και συζητήσεων σχετικά με τους κοινοτικούς στόχους, τη στρατηγική και τα σχέδια δράσης. Σημαντικό στοιχείο της κοινοτικής προσέγγισης είναι η βελτίωση της πολιτικής για τις πηγές εκπομπής θορύβων. Γενικά, μια τέτοια πολιτική θεωρείται ως περισσότερο αποτελεσματική ως προς το κόστος της από ό,τι μια πολιτική κατευθυνόμενη προς την αντιμετώπιση της διάδοσης του θορύβου (εγκαταστάσεις αντιηχητικών φραγμάτων, μονώσεις προσόψεων, χρήση γης).

Ο πληθυσμός της ΕΕ που πλήττεται από τον περιβαλλοντικό θόρυβο ανέρχεται σε 100 περίπου εκατ. Τουλάχιστον 20 εκατ. από αυτούς ενοχλούνται σοβαρά στον ύπνο τους και υποφέρουν από διάφορες παθήσεις προκαλούμενες από τον θόρυβο. Η προτεινόμενη οδηγία δημιουργεί τη βάση για μια αποτελεσματικότερη και οικονομικότερη από άποψη κόστους αντιμετώπισης της κατάστασης εκ μέρους των τοπικών αρχών, των κρατών μελών και της Κοινότητας. Η πραγματική μείωση του αριθμού των ατόμων που ενοχλούνται από θορύβους εξαρτάται από την εθνική νομοθεσία και από τις δημοκρατικές διαδικασίες που λειτουργούν στα κράτη μέλη αλλά και από την ουσιαστική εφαρμογή της οδηγίας.

9.2 Αιτιολογία της δράσης

Η εκπόνηση ορίων περιβαλλοντικού θορύβου παραμένει αρμοδιότητα των κρατών μελών. Το κόστος της Κοινότητας περιορίζεται στις δαπάνες ανάπτυξης και εφαρμογής μιας κοινής μεθοδολογίας, συλλογής και δημοσίευσης δεδομένων και της σχετικής με τους θορύβους πολιτικής. Η τελευταία αποτελεί ήδη ευθύνη της Κοινότητας. Τα κράτη μέλη χρειάζονται την ενίσχυση της Κοινότητας για τα δύο πρώτα αντικείμενα.

Η προσέγγιση είναι όμοια με αυτή που προτάθηκε για την καταπολέμηση της ατμοσφαιρικής ρύπανσης: έτσι στην οδηγία 96/62/EΚ παρουσιάζεται μια προσέγγιση για τη διαχείριση της ποιότητας της ατμόσφαιρας βασισμένη σε εναρμονισμένες μεθόδους, σε σχέδια δράσης και στην ενημέρωση του κοινού [31]. Η συνολική δράση εμφανίζει μεγάλες ομοιότητες με ήδη εφαρμοζόμενες εθνικές προσεγγίσεις για τον περιβαλλοντικό θόρυβο στη Δανία, Φινλανδία, Γαλλία, Γερμανία, Ιταλία, Ολλανδία και Σουηδία.

[31] Οδηγία 96/62/EΚ, ΕΕ L 296, 21.11.1996, σ. 55.

Οι επιπτώσεις από την εφαρμογή της οδηγίας θα εξαρτηθούν κατά μεγάλο ποσοστό από την εκπόνηση ορίων και νομοθετικών ρυθμίσεων στα κράτη μέλη. Τα περισσότερα κράτη μέλη διαθέτουν ήδη όρια τέτοια που συνεπάγονται τη δρομολόγηση βελτιωτικών δράσεων. Αναμένεται ότι τα εν λόγω κράτη μέλη θα ενσωματώσουν αυτά τα όρια στους νέους δείκτες θορύβου που προτείνονται εδώ. Τα άλλα κράτη μέλη πιθανόν να επιλέξουν συναφή όρια.

9.3 Παρακολούθηση και αξιολόγηση της δράσης

Κάθε πέντε χρόνια η Επιτροπή δημοσιεύει επισκόπηση των συνεπειών του θορύβου επί των πολιτών της ΕΕ.

Έξι χρόνια μετά από τη θέση σε ισχύ της οδηγίας η Επιτροπή παρουσιάζει πρόταση στο Ευρωπαϊκό Κοινοβούλιο και το Συμβούλιο σχετικά με τον περιορισμό του αριθμού των επηρεαζομένων από το θόρυβο πολιτών. Τα προκύπτοντα νούμερα θα ελέγχονται μέσω χαρτογραφήσεων θορύβου, μέσω δεδομένων χαρτογράφησης θορύβου από την Επιτροπή και με την εφαρμογή των σχέσεων δόσης-επίπτωσης.

Στα άρθρα 10, 11 και 14 της προτεινόμενης οδηγίας περιγράφονται διάφοροι τύποι αξιολογήσεων. Όλες οι εν λόγω αξιολογήσεις θα γίνονται κάθε 5 χρόνια.

10. Διοικητικές δαπάνες (τμήμα ΙΙΙ, μέρος Α του προϋπολογισμού)

Οι διοικητικοί πόροι που θα χρειαστούν θα καθοριστούν στην κατ' έτος απόφαση της Επιτροπής για τη χορήγηση πιστώσεων, λαμβάνοντας υπόψη το πρόσθετο προσωπικό και τις χορηγήσεις που εγκρίνονται από τη δημοσιονομική αρχή. Βραχυπρόθεσμα δεν θα υπάρξει ανάγκη επιπλέον πόρων.

10.1 Αριθμός θέσεων προϋπολογισμού

>ΘΕΣΗ ΠIΝΑΚΑ>

10.2 Συνολικές οικονομικές επιπτώσεις για πρόσθετους ανθρώπινους πόρους

ευρώ

>ΘΕΣΗ ΠIΝΑΚΑ>

10.3 Αύξηση άλλων διοικητικών δαπανών λόγω της δράσης

ευρώ

>ΘΕΣΗ ΠIΝΑΚΑ>

ΔΕΛΤΙΟ ΑΞΙΟΛΟΓΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΕΠΙ ΤΩΝ ΕΠΙΧΕΙΡΗΣΕΩΝ ΚΑΙ, ΙΔΙΑΙΤΕΡΑ, ΤΩΝ ΜΙΚΡΟΥ ΚΑΙ ΜΕΣΑΙΟΥ ΜΕΓΕΘΟΥΣ ΕΠΙΧΕΙΡΗΣΕΩΝ (ΜΜΕ)

Τίτλος της πρότασης

Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την αξιολόγηση και τη διαχείριση του περιβαλλοντικού θορύβου.

Αριθμοσ αναφοράς του εγγραφου

Προς υπόμνηση

Η πρόταση

1. Λαμβάνοντας υπόψη την αρχή της επικουρικότητας, για ποιο λόγο χρειάζεται κοινοτική νομοθεσία στον τομέα αυτόν και ποιοι οι κύριοι στόχοι της;

Η προτεινόμενη οδηγία αφορά τα ακόλουθα ζητήματα για τον έλεγχο του περιβαλλοντικού θορύβου στην ΕΕ: κοινοί δείκτες θορύβου, κοινές μέθοδοι αξιολόγησης της έκθεσης στους θορύβους, παρακολούθηση της ηχητικής ρύπανσης στην ΕΕ, σχεδιασμός μιας κοινοτικής στρατηγικής για τη βελτίωση της κατάστασης και την ανταλλαγή πληροφοριών στην ΕΕ για νομοθετικά ζητήματα σχετικά με τον θόρυβο. Η έκδοση οδηγίας είναι το κατάλληλο μέσο για την εξέταση των εν λόγω ζητημάτων. Τα κράτη μέλη παραμένουν αρμόδια για την εκπόνηση των σχετικών ορίων.

Η απουσία δράσης στον τομέα αυτόν σημαίνει ότι δεν πρόκειται να μειωθεί ο αριθμός των πολιτών της ΕΕ των οποίων επηρεάζεται η υγεία (της τάξης των 100 εκατ.) ούτε και να περιοριστούν οι οικονομικές ζημίες που προκαλούνται από περιβαλλοντικούς θορύβους (μεταξύ 10 και 40 δισ. ευρώ το χρόνο).

Επιπτώσεις επί της απασχόλησης

2. Ποιους ενδιαφέρει η πρόταση;

- Τομείς απασχόλησης

Η οδηγία αυτή θα επηρεάσει κυρίως την απασχόληση ειδικών συμβούλων ασχολουμένων με ακουστικά ζητήματα αλλά και τεχνικών ασχολουμένων με λογισμικά χαρτογράφησης και με εξοπλισμό μετρήσεων. Οι επιχειρήσεις τους μπορεί να αυξήσουν τον κύκλο εργασιών τους κατά 20 εκατ. ευρώ τον χρόνο. Το μεγαλύτερο μέρος των σχετικών δαπανών θα αναληφθεί από τις κρατικές αρχές, μέρος δε αυτών θα επιβαρύνει και τις αεροπορικές και σιδηροδρομικές εταιρείες.

Εμμέσως, θα εμπλακούν επίσης και άλλοι ακόμη κλάδοι μέσω των σχεδίων δράσης για οικιστικές περιοχές, μεγάλες οδικές και σιδηροδρομικές αρτηρίες και μεγάλα αεροδρόμια. Οι κατασκευαστές ηχητικών φραγμάτων, οι επιχειρήσεις κατασκευής αντιηχητικών οδοστρωμάτων και ακουστικών μονώσεων στις προσόψεις των κτιρίων θα πρέπει να αναμένουν αυξημένη ζήτηση των υπηρεσιών τους.

Σε μεταγενέστερη φάση, ο σχεδιασμός κοινοτικών στόχων, στρατηγικών και σχετικών μέτρων όπως περιγράφονται στο άρθρο 11, θα επιφέρουν τη θέσπιση συμπληρωματικής νομοθεσίας η οποία θα επηρεάσει ακόμη περισσότερο την επιχειρηματική δραστηριότητα. Ωστόσο, η επίδραση αυτή δεν πρέπει να συνδέεται με την παρούσα πρόταση.

- Ποιο το μέγεθος των επιχειρήσεων (ποιος ο αριθμός μικρών και μεσαίου μεγέθους επιχειρήσεων)

Δεν υπάρχει διάκριση σχετικά με το μέγεθος των επιχειρήσεων που επηρεάζονται από την παρούσα πρόταση.

- Υπάρχουν συγκεκριμένες γεωγραφικές περιοχές της Κοινότητας όπου λειτουργούν τέτοιες επιχειρήσεις;

Οι εμπλεκόμενες επιχειρήσεις ευρίσκονται σε όλη την Κοινότητα.

3. Πώς θα συμμορφωθούν με την πρόταση οι επιχειρήσεις;

Άμεσες συνέπειες της πρότασης αφορούν μόνο ιδιωτικοποιημένες επιχειρήσεις αεροδρομίων, σιδηροδρόμων και αυτοκινητοδρόμων, οι οποίες πρέπει να εκπονήσουν χάρτες θορύβου και σχετικά σχέδια δράσης.

4. Ποιες οι οικονομικές συνέπειες της πρότασης;

- Επί της απασχόλησης

Η χαρτογράφηση θορύβων και η υποχρέωση εκπόνησης σχεδίων δράσης θα δημιουργήσει μικρό αριθμό θέσεων απασχόλησης στις δημόσιες υπηρεσίες, στις εταιρείες συμβούλων, στη βιομηχανία λογισμικού και στη βιομηχανία μετρολογικού εξοπλισμού. Δεν πρόκειται να έχει άλλα σημαντικά αποτελέσματα επί των επιχειρήσεων.

- Επί των επενδύσεων και της δημιουργίας νέων επιχειρήσεων

Νέες επιχειρήσεις μπορεί να δημιουργηθούν στα κράτη μέλη τα οποία δεν έχουν ενεργά προγράμματα ελέγχου του θορύβου, σήμερα.

- Επί της ανταγωνιστικότητας των επιχειρήσεων

Οι άμεσες συνέπειες της πρότασης επί της ανταγωνιστικότητας των επιχειρήσεων της ΕΕ είναι αμελητέες.

Πιθανολογείται επίσης ότι οι μακροπρόθεσμες έμμεσες συνέπειες επί των διαφόρων σχεδίων δράσης, των στρατηγικών και των λαμβανομένων μέτρων, θα επηρεάσουν τη γενικότερη ανταγωνιστικότητα των επιχειρήσεων της ΕΕ κατά θετικό τρόπο. Αυτό συνδέεται με το γεγονός ότι οι περιβαλλοντικές επιδόσεις πολλών προϊόντων θα αναβαθμιστούν και θα κατασκευαστούν νέα προϊόντα ελεγχομένου θορύβου. Οι επιχειρήσεις όμως που σήμερα δεν είναι σε θέση να παρακολουθήσουν τις εξελίξεις αυτές πρέπει να αναμένεται ότι θα δουν τις εργασίες τους να περιορίζονται.

5. Λαμβάνονται στην πρόταση μέτρα υπέρ των μικρών και μεσαίου μεγέθους επιχειρήσεων (λιγότερες ή διαφορετικές απαιτήσεις κ.λπ.);

Διαβουλεύσεις

6. Πίνακας οργανισμών των οποίων ζητήθηκαν οι απόψεις σχετικά με την πρόταση. Κύριες απόψεις.

Η πρόταση εκπονήθηκε με πολύ ανοικτές διαδικασίες στις οποίες είχαν τη δυνατότητα να εκφέρουν άποψη πολλοί οργανισμοί, περιλαμβανομένης και της βιομηχανίας. Οι κύριες διαβουλεύσεις πραγματοποιήθηκαν μέσω της Επιτροπής Καθοδήγησης για την πολιτική περιβαλλοντικού θορύβου, στην οποία επιτροπή μετείχαν οι εξής βιομηχανικές οργανώσεις:

* ACI Europe (Airports Council International - Europe)

* AECMA (European Association of Aerospace Industries)

* IRU (International Road Union)

* ACEA (European Automobile Manufacturers Association)

* ORGALIME (Liaison Group of the European Mechanical, Electrical, Electronic and Metalworking Industries)

* EUROMOT (European Association of Internal Combustion Engine Manufacturers)

* CER (Community of European Railways)

* UIP (International Union of Private Wagons)

Συμμετείχαν επίσης και άλλες βιομηχανίες, όπως κατασκευαστές λογισμικού και σύμβουλοι στον τομέα της ακουστικής, με εκπροσώπους τους σε διάφορες ομάδες εργασίας.

Όλοι οι εν λόγω οργανισμοί εξέφρασαν θετικές απόψεις σχετικά.